Ziarah kasih jadi rutin Hameed

AYER LIMAU 4 Jun – Program Ziarah Kasih akan terus dianjurkan bagi mengukuhkan silaturahim di antara pemimpin dengan rakyat dalam kawasan Dewan Undangan Negeri (DUN) Ayer Limau.

Ahli Dewan Undangan Negeri (Adun) Ayer Limau, Datuk Hameed Mytheen Kunju Basheer berkata, peluang berjumpa masyarakat dan menyelesaikan isu kos sara hidup adalah tumpuan utamanya selaku wakil rakyat kawasan itu.

Menurut beliau, dalam tempoh sebulan, pihaknya menyasarkan untuk menyantuni sekurang-kurangnya 70 keluarga dengan kerjasama Jawatankuasa Pembangunan dan Keselamatan Kampung (JPKK), Jabatan Kebajikan Masyarakat (JKM) dan Majlis Agama Islam Melaka (MAIM).

“Kos sara hidup menjadi tumpuan utama kerana kita tak nak masyarakat dalam DUN Ayer Limau tercicir dalam arus kemodenan masa kini dan kita juga menitikberatkan soal pendidikan anak-anak.

“Melihat masa depan anak-anak dalam aspek pendidikan dan kehidupan antara tumpuan yang perlu diberi bantuan awal malah kita juga memfokuskan isu sara hidup dengan mereka yang memerlukan akan dibantu dengan bantuan seawajarnya.

“Saya kena turun (ziarah) kerana kalau saya tak turun saya tidak tahu jadi saya kena turun ke akar umbi lihat apa yang terjadi, insya-Allah lama kelamaan masalah sedikit demi sedikit akan diselesaikan,” katanya kepada Melaka Hari Ini.

Dalam pada itu, Hameed yang juga Exco Kerja Raya, Infrastruktur, Kemudahan Awam dan Pengangkutan negeri berkata, pihaknya juga akan memastikan warga emas yang uzur di kawasan itu terbela dalam aspek kebajikan.

“Bantuan kit makanan atau apa apa bantuan iringan itu tidak penting kerana yang penting adalah saya ziarah masyarakat saya kerana ada separuh itu memang tak perlu kan bantuan tapi atas faktor uzur dan perlukan perhatian, itu jadi tumpuan utama kita,” katanya.


DUN Machap Jaya: Aidiladha lebih bermakna selepas 10 tahun

MACHAP JAYA – “Rumah ini adalah hadiah terbesar untuk saya menyambut Aidiladha bersama suami dan anak-anak,” kata Norliza Ahmad Badaron, 50, penerima bantuan Rumah Prihatin di Dewan Undangan Negeri (DUN) Machap Jaya.

Dia dan suami, Ibrahim Talib, 63, bersyukur kerana mereka dapat mengecapi kehidupan yang lebih selesa tanpa perlu lagi menumpang berteduh di rumah saudara sendiri selepas ini.

Kata Norliza, dia sama sekali tidak menyangka permohonannya itu berjaya dan kini rumah idaman siap dibina diatas tanah pusaka peninggalan ibunya.

“Selama ini saya berdoa bersungguh-sungguh setiap hari memang mahu sangat memiliki rumah sendiri sebab tidak mahu menyusahkan orang lain walaupun keluarga sendiri.

“Alhamdulillah, impian menjadi kenyataan, syukur kerajaan hari ini sangat prihatin membantu penerima e-kasih macam saya ini,” katanya ketika ditemui selepas penyerahan kunci Rumah Prihatin oleh Ahli Dewan Undangan Negeri (ADUN) Machap Jaya, Ngwe Hee Sem di Jalan Solok Hilir, Kampung Melaka Pindah, 5 Julai lalu.

Sementara itu, Hee Sem berkata, kediaman dibina dengan kos berjumlah RM37,500 itu adalah antara puluhan daripada projek Rumah Prihatin yang akan dan telah dilaksanakan di DUN Machap Jaya.

“Asalkan mereka memenuhi syarat iaitu golongan berpendapatan rendah (B40) dan mempunyai tanah pusaka sendiri. Jadi kita diperingkat kerajaan negeri tiada masalah untuk membantu.

“Saya mengucapkan terima kasih juga kepada pihak Jabatan Kerja Raya (JKR), Lembaga Perumahan Melaka (LPM) dan ramai pihak lain yang terlibat” katanya.


Pulau Besar, Jalan Harmoni di Jonker Street jadi subsektor pelancongan agama

ALOR GAJAH 11 April – Pulau Besar akan menjadi antara kawasan pembangunan subsektor pelancongan agama selain Jalan Harmoni di Jonker Street yang menjadi bukti kewujudan agama berteraskan toleransi di negara ini.

Pengerusi Jawatankuasa Pelancongan, Warisan dan Kebudayaan negeri, Datuk Muhammad Jailani Khamis berkata, kerajaan negeri kini sedang merangka program jejak sejarah sekurang-kurangnya lima agama yang wujud di Melaka sejak zaman Kesultanan Melayu Melaka di bawah subsektor pelancongan ke-14 itu.

“Dua lokasi terbabit adalah Pulau Besar yang akan dibangunkan semula termasuk mengembalikan semula kewujudan pusat pengajian tahfiz sebelum ini dan Jalan Harmoni di Jonker Street

Beliau berkata demikian pada sidang media selepas merasmikan pelancaran Kempen Promosi Shopp@ Melaka di Freeport A’ Famosa Outlet (FAO) di sini hari ini.

Hadir sama Pengarah Kanan Domestik dan Acara Tourism Malaysia Datuk Dr Ammar Abd Ghafar, Pengarah Urusan, A’ Famosa Resort Datuk Alex Lau Chir Nguan dan Pengurus Besar, Tourism Melaka Sa’ari Basiron.

Mengulas lanjut, Muhammad Jailani berkata, Jalan Harmoni di Jonker Street turut menjadi bukti kewujudan toleransi agama apabila menghimpunkan tiga rumah ibadat daripada tiga agama berbeza.

“Di situ terdapat Masjid Kampung Kling, Tokong Cheng Hoon Teng dan Kuil Sri Poyyatha Vinayagar Moorthi,
yang mana ketiga-tiganya terletak bersebelahan antara satu sama lain.

“Ini membuktikan toleransi agama telah begitu lama wujud di Melaka, malah Malaysia adalah antara negara yang tidak pernah berlakunya perang agama,” katanya.

Tambahnya, di bawah pelancongan agama yang menjadi subsektor pelanconganan ke-14 itu, kerajaan negeri merancang untuk memperkenalkan program jejak agama seperti terbitan sebuah rancangan televisyen.


Isu penjawat awam enggan divaksin, tidak harus jejaskan fokus kerajaan bangunkan negara – KPPA

SEREMBAN 25 Nov – Hanya segelintir daripada keseluruhan 1.6 juta penjawat awam yang enggan menerima vaksin COVID-19 dan perkara ini tidak harus menjejaskan fokus kerajaan dalam usaha pembangunan negara.

Ketua Pengarah Perkhidmatan Awam Tan Sri Mohd Khairul Adib Abd Rahman berkata penjawat awam yang belum mendapatkan vaksin COVID-19 mengikut jabatan adalah terlalu kecil berbanding dengan jumlah keseluruhan penjawat awam yang ada ketika ini.

“Bajet telah dibentangkan, peruntukan juga disediakan, penjawat awam perlu bersedia untuk melaksanakan projek, bantuan serta dasar kerajaan supaya ekonomi kembali pulih. Perkhidmatan awam memainkan peranan besar dalam pembangunan negara,” katanya kepada pemberita di sini hari ini.

Mohd Khairul Adib berkata pihaknya telah mengarahkan ketua jabatan masing-masing agar mengambil tindakan sewajarnya terhadap penjawat awam yang enggan divaksin berdasarkan pekeliling dan garis panduan yang ditetapkan.

Dalam perkembangan lain, beliau berkata kerajaan akan melihat secara holistik cadangan Bank Dunia dalam meningkatkan had usia persaraan 60 tahun penjawat awam di negara ini.

“Memang ada cadangan (meningkatkan had umur persaraan) daripada Bank Dunia secara berperingkat iaitu tahun demi tahun memandangkan tahap kesihatan rakyat dan fasiliti kesihatan bertambah baik dan canggih.

“Ramai yang masih boleh berkhidmat selepas berusia 60 tahun, jadi Bank Dunia mencadangkan supaya kita melihat semula, tapi ini terpulang kerana setiap tahun ada sekitar 500,000 siswazah keluar daripada institusi pengajian, perkara ini perlu diimbangi,” katanya.- BERNAMA


Muhammad Azeem cipta rekod baharu 100m kebangsaan di Colombia

KUALA LUMPUR, 2 Ogos – Atlet pecut muda negara Muhammad Azeem Mohd Fahmi memecahkan rekod 100 meter (m) kebangsaan dengan catatan 10.09 saat (s) pada Kejohanan Olahraga Dunia Bawah 20 Tahun di Stadium Olimpik Pascual Guerrero di Cali, Colombia, awal pagi tadi waktu Malaysia.

Pelari berusia 18 tahun itu memadam rekod lama 10.18s yang dicipta bekas jaguh pecut Asia Tenggara Khairul Hafiz Jantan pada Sukan Malaysia (Sukma) 2016 di Kuching, Sarawak.

Catatan 10.09s dilakukan Muhammad Azeem dalam saingan saringan lapan itu menyaksikan beliau muncul pelari pertama melintas garisan penamat dengan mengejutkan atlet Jepun berusia 19 tahun, Hiroki Yanagita di tempat kedua dengan masa 10.24s.

Pada masa sama, hanya pelari Botswana berusia 19 tahun, Letsile Tebogo yang berlari dalam saringan tiga mencatat masa lebih pantas daripada Muhamamd Azeem selepas memperbaharui rekod kejohanan dengan catatan masa 10s.

Sementara itu, pemenang pingat emas 100m dan 200m Sukan SEA ke-31 di Hanoi, Vietnam, Puripol Boonson dari Thailand turut menjuarai saringan enam dengan melakar masa 10.20s untuk mengesahkan tempat di separuh akhir.

Muhammad Azeem sebelum ini turun ke Kejohanan Olahraga Dunia B-20 dengan reputasi sebagai remaja keempat terpantas Asia masing-masing dalam 100m dan 200m berdasarkan catatan masa sehingga Julai lepas.

Berdasarkan catatan masa peribadi terbaik, Yanagita merupakan terpantas dengan catatan 10.16s diikuti Boonson (10.19s), Wang Shuang dari China (10.23s) dan Muhammad Azeem di kedudukan keempat dengan catatan 10.28s yang dicipta pada Kejohanan Olahraga Perak Allcomers di Ipoh, Jun lepas.

Dalam acara 200m, Booson merupakan yang terpantas selepas merakam masa 20.19s, diikuti atlet Korea Selatan, Son Ji-won (20.80s), Yan Haibin dari China (20.88s) dan Muhammad Azeem dengan catatan 20.89s yang dilakukan pada Kejohanan Remaja Sarawak di Kuching, bulan lepas.


Aliran trafik lebuh raya utama bergerak perlahan petang ini

KUALA LUMPUR, 6 Feb – Aliran trafik di beberapa lebuh raya utama menuju Lembah Klang mulai perlahan dan sesak menjelang petang ini susulan orang ramai mula pulang ke ibu kota selepas cuti Tahun Baharu Cina.

Jurucakap Lembaga Lebuhraya Malaysia (LLM) ketika dihubungi Bernama berkata kesesakan berlaku di laluan menghala ke selatan iaitu sebelum masuk Plaza Tol Juru di Pulau Pinang dan laluan dari Tapah ke Bidor di Perak.

Menurut jurucakap itu, trafik di kedua-dua arah sepanjang lebuh raya termasuk di sekitar plaza tol utama seperti Karak dan Kuala Terengganu masih lancar dan terkawal, begitu juga di selatan seperti Sungai Besi dan Skudai.

Katanya aliran trafik di semua lebuh raya utama lancar pada sebelah pagi namun bergerak perlahan bermula tengah hari ini dan dijangka berlarutan sehingga lewat petang. – BERNAMA


Kabinet Kerajaan Perpaduan mula bertugas, hadir mesyuarat khas esok

KUALA LUMPUR, 4 Dis – Kabinet Kerajaan Perpaduan akan memulakan tugas secara rasmi dengan menghadiri mesyuarat khas jemaah menteri yang pertama dipengerusikan Perdana Menteri Datuk Seri Anwar Ibrahim, esok.

Selain menghadiri mesyuarat khas yang menetapkan peraturan baharu, dua timbalan perdana menteri dan beberapa jemaah menteri dijadual mengimbas kad perakam waktu (clock-in) di kementerian masing-masing, sebagai simbolik permulaan tugas rasmi mereka.

Timbalan Perdana Menteri Datuk Seri Dr Ahmad Zahid Hamidi yang juga Menteri Kemajuan Desa dan Wilayah dijangka mengadakan sesi clock-in, pada sekitar 8 pagi dan akan menghadiri majlis sambutan selamat datang sebagai menteri selepas mesyuarat khas itu pada 10 pagi.

Timbalan Perdana Menteri Datuk Seri Fadillah Yusof yang juga Menteri Perladangan dan Komoditi akan mengimbas kad perakam waktu tugas menteri pada 8.30 pagi di bangunan kementerian itu dan dijangka clock-in di Pejabat Perdana Menteri pada 12 tengah hari.

Bagi barisan menteri pula, Menteri Kesihatan Dr Zaliha Mustafa ketika dihubungi Bernama mengesahkan beliau akan mengimbas kad perakam waktu pada 8.30 pagi, disusuli sesi taklimat di kementerian berkenaan sebelum menghadiri mesyuarat khas itu.

Turut mengadakan sesi merakam waktu tugas sebagai menteri bagi hari pertama pada 8.30 pagi, ialah Menteri Perdagangan Dalam Negeri dan Kos Sara Hidup Datuk Seri Salahuddin Ayub; Menteri Sains dan Teknologi Chang Lih Kang; dan Menteri Sumber Asli, Alam Sekitar dan Perubahan Iklim Nik Nazmi Nik Ahmad.

Sementara itu, Menteri Agama Senator Datuk Dr Mohd Na’im Mokhtar berkata beliau akan merakam detik simbolik memulakan tugasnya secara rasmi pada 9 pagi serta mengadakan majlis bacaan Yasin di kementerian itu sebelum menghadiri mesyuarat khas Kabinet.

Menteri Komunikasi Digital Ahmad Fahmi Mohamed Fadzil pula dijadual mengadakan sesi mengimbas kad perakam waktu dan penyerahan nota serah tugas pada 11 pagi, diikuti sidang media selepas sesi taklimat kementerian itu pada 12.30 tengah hari.

Menteri Pertanian dan Keterjaminan Makanan Mohamad Sabu akan menghadiri majlis perjumpaan bersama pengurusan tertinggi kementerian berkenaan dan mengadakan sesi clock-in, yang dijadual bermula pada 1.30 tengah hari.

Menteri Pertahanan Datuk Seri Mohamad Hasan pula dijadual hadir ke majlis sambutan serta memulakan tugas sebagai menteri di Foyer Wisma Pertahanan di sini, pada 2.30 petang.

Ketika dihubungi Bernama, beberapa menteri memaklumkan akan memulakan tugas rasmi selepas selesai mesyuarat khas Kabinet iaitu Menteri Kerja Raya Datuk Seri Alexander Nanta Linggi yang dijadual mengadakan sesi clock-in pada 3 petang di Kementerian Kerja Raya, di sini.

Selain itu, Menteri Pendidikan Fadhlina Sidek, Menteri Pendidikan Tinggi Datuk Seri Mohamed Khaled Nordin serta Menteri Pembangunan Usahawan dan Koperasi Datuk Ewon Benedick berkata mereka akan memulakan tugas rasmi di kementerian masing-masing, usai mesyuarat khas itu.

Semalam, dua Timbalan Perdana Menteri dan 25 menteri Kabinet mengangkat sumpah jawatan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara, di sini.


Premis penginapan berlesen perlu berdaftar sebagai PPP di bawah MOTAC

PUTRAJAYA, 20 Jan – Pengusaha premis penginapan berlesen di bawah pihak berkuasa tempatan (PBT) perlu mendaftar sebagai Premis Penginapan Pelancong (PPP) di bawah Kementerian Pelancongan, Seni dan Budaya (MOTAC).

MOTAC dalam kenyataan hari ini memaklumkan pendaftaran di bawah kementerian itu adalah mandatori seperti ketetapan Akta Industri Pelancongan 1992 (Akta 482).

Menurut MOTAC ia bertujuan mengawal kewujudan rumah kediaman yang dijadikan rumah penginapan atau inap desa yang semakin bertambah selain membolehkan pengusaha mematuhi syarat yang dikenakan serta mengelak sebarang aduan daripada pihak pengguna.

“Pelaksanaan ini juga bertujuan untuk mengelakkan premis penginapan pelancongan dijadikan tempat transit kepada penjenayah berikutan ia tidak mempunyai sebarang maklumat keluar masuk pelancong seperti hotel,” menurut kenyataan itu.

Berdasarkan statistik, hanya 4,771 premis telah berdaftar sebagai PPP sedangkan masih banyak premis penginapan berlesen dan beroperasi di seluruh negara belum memohon pendaftaran di bawah MOTAC.

“MOTAC menggalakkan semua premis penginapan ini untuk berdaftar sebelum sebarang tindakan penguatkuasaan diambil pada masa akan datang. Pendaftaran boleh dibuat secara dalam talian melalui Sistem Pelesenan dan Penguatkuasaan Pelancongan atau Tourism Licensing (TOURLIST) di laman https://www.tourlist.gov.my/,” menurut kenyataan itu.

Menurut MOTAC, premis penginapan yang telah berdaftar sebagai PPP dan memenuhi syarat penggredan diminta mengemukakan permohonan penggredan kepada Pejabat MOTAC Negeri berkenaan.

Pelbagai insentif boleh dinikmati premis yang telah diberikan penggredan oleh MOTAC antaranya pengambilan pegawai dagang atau pekerja asing, insentif cukai, bantuan kewangan daripada kerajaan dan bantuan mempromosikan premis sama ada di dalam atau luar negara.


Sultan Selangor, Sultan Perak berkenan ziarah Tun Rahah

KUALA LUMPUR, 19 Dis – Sultan Selangor Sultan Sharafuddin Idris Shah dan Sultan Perak Sultan Nazrin Shah berangkat tiba untuk memberi penghormatan terakhir kepada Allahyarhamah Tun Rahah Mohamed Noah di Masjid Ar-Rahah, Kampung Kerinchi di sini hari ini.

Sultan Sharafuddin yang diiringi Tengku Permaisuri Selangor Tengku Permaisuri Norashikin, tiba di masjid berkenaan pada 9.15 pagi, sementara Sultan Nazrin tiba bersama Raja Permaisuri Perak Tuanku Zara Salim pada 9.50 pagi.

Antara tetamu kenamaan yang dilihat hadir pada upacara bermula pada 9 pagi itu ialah bekas Perdana Menteri Tun Dr Mahathir Mohamad dan isteri, Tun Dr Siti Hasmah Mohamad Ali.


PEDi Chabau lahirkan 40 usahawan kampung

JASIN 12 Mei – Pusat Ekonomi Digital (PEDi) Kampung Chabau berjaya melahirkan 40 usahawan kampung yang kini aktif membekalkan produk makanan ke seluruh Negeri Melaka.

Pengurus PEDi Kampung Chabau, Nurul Syahirah Zulpikri berkata, hasil bimbingan, latihan dan promosi termasuk menggunakan platform digital serta media sosial, pasaran produk usahawan terbabit semakin berkembang.

Nurul Syahirah berkata, dengan hanya membayar yuran seumur hidup RM5, ahli PEDi boleh menikmati pelbagai perkhidmatan percuma yang disediakan pusat itu.

“Kaedah ini banyak membantu usahawan sudah berusia dalam memasarkan produk masing-masing. Ada antara usahawan ini sudah berjaya memasarkan produk mereka ke luar Melaka, contohnya kuih rose (kuih loyang).

“Alhamdulillah produk usahawan ini mendapat tempahan pelanggan dari Kuala Lumpur dan Johor,” katanya ketika ditemui Melaka Hari Ini (MHI) di PEDi Kampung Chabau, di sini, hari ini.

Menurutnya promosi secara langsung di platform media sosial itu bertujuan untuk membantu usahawan yang masih kurang yakin untuk memasarkan produk mereka.


Pulau Pinang negeri terbaharu dilanda banjir

KUALA LUMPUR, 4 Feb – Pulau Pinang menjadi negeri terbaharu dilanda banjir dengan dua pusat penempatan sementara (PPS) dibuka melibatkan daerah Seberang Perai Utara (SPU) dan Seberang Perai Selatan (SPS) susulan hujan lebat lebih dua jam di beberapa kawasan bermula kira-kira 3.30 petang semalam.

Pengerusi Jawatankuasa Alam Sekitar dan Kebajikan negeri Phee Boon Poh berkata setakat pukul 2 pagi tadi, sebuah PPS dibuka di Dewan Komuniti Kubang Menerong, SPU yang menempatkan 38 orang daripada sembilan keluarga manakala di daerah SPS, 21 orang daripada lapan keluarga dipindahkan ke Sekolah Kebangsaan (SK) Bakap Indah.

“Hujan lebat yang melanda beberapa kawasan di Pulau Pinang sejak 3.30 petang hingga 6.30 petang semalam menyebabkan puluhan rumah terutama di daerah SPU dan SPS dilanda banjir. Keadaan ini diburukkan lagi dengan air laut pasang besar.

Sementara itu, jumlah mangsa banjir yang ditempatkan di PPS di Kedah dan Sarawak menunjukkan peningkatan manakala bilangan mangsa di Johor dan Sabah mencatatkan penurunan pagi ini berbanding malam tadi.

Di KEDAH, pegawai Pertahanan Awam Daerah Bandar Baharu Abdul Rahim Khairuddin berkata jumlah mangsa banjir yang dipindahkan ekoran banjir kilat di Relau, Bandar Baharu meningkat kepada 35 mangsa daripada 11 keluarga pagi ini berbanding 14 mangsa daripada tujuh keluarga, semalam dengan kesemua mereka ditempatkan di satu PPS iaitu SK Relau yang dibuka sejak 7 malam semalam.

“Hujan lebat selama dua jam petang semalam menyebabkan tiga kampung terjejas iaitu Kampung Kilang Batu, Kampung 300 Kaki dan Kampung Tengah. Keadaan cuaca hari ini adalah baik dan banjir mulai surut,” katanya dalam kenyataan hari ini.

Di SARAWAK, Jawatankuasa Pengurusan Bencana Negeri (JPBN) memaklumkan jumlah mangsa banjir di kawasan Serian meningkat kepada 193 orang pagi ini berbanding 180 orang malam tadi yang ditempatkan di PPS SK St Peter dan Dewan Kampung Mundai.

Di JOHOR, JPBN memaklumkan jumlah mangsa di PPS terus menurun kepada 821 orang setakat 8 pagi ini berbanding 846 orang pada 8 malam tadi yang ditempatkan di enam PPS iaitu satu di Segamat dan lima di Batu Pahat.

Jumlah mangsa di daerah Batu Pahat yang mengalami ‘banjir termenung’ adalah seramai 795 orang daripada 225 keluarga, manakala di Segamat 26 orang daripada sembilan keluarga.

Di SABAH, Sekretariat JPBN Sabah dalam kenyataan memaklumkan jumlah mangsa banjir yang ditempatkan di tujuh PPS berkurangan kepada 298 orang daripada 85 keluarga pagi ini, berbanding 452 orang daripada 137 keluarga malam tadi.


Kucing watak utama video hari raya Prasarana

KUALA LUMPUR 28 April. – Si ‘bulus’ sekali lagi diangkat menjadi ikon Kumpulan Prasarana Malaysia Berhad (Prasarana) sebagai watak utama dalam video Aidilfitri Prasarana yang menyerlahkan tema kongsi rezeki.

Video berdurasi tiga minit tersebut yang ditayangkan pada majlis berbuka puasa bersama media malam ini menyampaikan mesej kemasyarakatan iaitu berkongsi rezeki untuk kesejahteraan bersama khususnya dalam menghadapi kehidupan mencabar impak daripada penularan wabak COVID-19.

Menggunakan perspektif beberapa kucing yang dinamakan ‘Oyen’ di stesen LRT, cerita kemudian dikembangkan dengan inisiatif Prasarana dan stafnya berkongsi rezeki dengan peniaga, anggota barisan hadapan dan kucing-kucing di stesen.

Seramai 100 pengamal media hadir pada majlis berbuka puasa itu yang turut dihadiri Pengerusi Kumpulan Prasarana Datuk Seri Tajuddin Abdul Rahman serta Pemangku Presiden dan Ketua Pegawai Eksekutif Kumpulan Prasarana Datin Norlia Noah.


Kerajaan kaji semula cadangan Lynas teruskan R&D condisoil

KUALA LUMPUR 4 Ogos – Kerajaan akan mengkaji semula cadangan bagi syarikat Lynas Malaysia Sdn Bhd (Lynas) meneruskan penyelidikan dan pembangunan (R&D) residu penulenan air larut lesap (WLP) sebagai condisoil atau produk perapi tanah untuk kegunaan dalam bidang pertanian.

Menteri Sains, Teknologi dan Inovasi Khairy Jamaluddin bagaimanapun berkata keputusan itu tertakluk kepada kelulusan jemaah menteri dan pihaknya akan mengekalkan perancangan memindahkan sisa itu kepada Kemudahan Pelupusan Kekal (PDF) sekiranya R&D itu tidak berjaya dikomersialkan.

“Keputusan Kabinet pada 12 dan 19 Feb lalu iaitu Lynas hendaklah menamatkan semua aktiviti R&D berkaitan penggunaan residu WLP sebagai condisoil dalam bidang pertanian …tapi dalam tempoh kita menunggu PDF siap dibina, mungkin kita boleh teruskan dengan R&D itu.

“Sebab kalau didapati R&D untuk sisa WLP itu betul-betul boleh digunakan sebagai condisoil, apa salahnya kalau tiada kesan bahaya, kesan radioaktif dan sebagainya,” katanya dalam sesi soal jawab persidangan Dewan Rakyat hari ini.

Beliau menjawab soalan tambahan Abdul Latiff Abdul Rahman (PAS-Kuala Krai) sama ada kementerian bercadang untuk mengaktifkan semula R&D ke atas bahan buangan Lynas yang dilihat berpotensi untuk dikomersialkan sebagai kegunaan sektor pertanian.

Terdahulu, menjawab soalan Wong Tack (PH-Bentong) mengenai tapak yang telah diluluskan untuk membina PDF Lynas, Khairy berkata kerajaan negeri Pahang telah meluluskan pewujudan Tapak Pelupusan Sisa Industri Berjadual Pelbagai Kategori seluas 202.35 hektar di Bukit Ketam, Mukim Kuala Kuantan dan sedang dalam proses pewartaan secara rasmi kawasan itu.

Menurutnya, kerajaan negeri juga telah meluluskan permohonan Lynas untuk membina tapak PDF di mana-mana kawasan di dalam tapak pelupusan sisa industri itu yang hanya memerlukan 12 hektar iaitu enam peratus daripada keseluruhan kawasan yang akan diwartakan.

“Lembaga Perlesenan Tenaga Atom (AELB) dalam mesyuaratnya pada 28 Julai telah meluluskan cadangan tapak itu tertakluk kepada kelulusan kajian Penilaian Kesan Radiologi (RIA), Penilaian Kesan Alam Sekitar (EIA) dan lain-lain keperluan pihak berkuasa tempatan yang berkaitan.

Mengulas mengenai bila kawasan PDF itu boleh digunakan semula untuk aktiviti pembangunan, Khairy merujuk kepada kawalan institusi repositori Bukit Kledang, Ipoh bagi Nadir Bumi  ASEAN dengan AELB telah menetapkan tempoh kawalan institusi selama 300 tahun,

“Kawalan institusi selama 300 tahun bagi repositori di  Bukit Kledang bagi bahan radioaktif Nadir Bumi Thorium ASEAN.  Jadi untuk Lynas ini, kita juga akan merujuk kepada pengalaman kita di Bukit Kledang,” jelasnya.


15 peserta berentap merebut gelaran juara pertandingan pidato

AYER KEROH 16 Sept – Seramai 15 peserta berentap bagi merebut gelaran juara pada pusingan akhir Pertandingan Pidato Rukun Negara Sebagai Prinsip Perpaduan Demi Kejayaan dan Kestabilan Rakyat Peringkat Kebangsaan Piala Pusingan Tuan Yang Terutama Yang Di-Pertua Negeri Melaka, hari ini.

Majlis diserikan dengan Ketibaan Yang di-Pertua Negeri Tun Seri Setia (Dr.) Mohd Ali Mohd Rustam yang tiba kira-kira jam 9.20 pagi diiringi kenamaan yang hadir.

Turut diadakan tayangan montaj Pidato Rukun Negara Sebagai Prinsip Perpaduan Demi Kejayaan dan Kestabilan Rakyat Peringkat Kebangsaan Piala Pusingan Tuan Yang Terutama Yang Di-Pertua Negeri Melaka.

Pertandingan pidato dimulakan dengan persembahan adik Nur Awadah Mohd Adli dari Sekolah Kebangsaan (SK) Dato’ Demang Hussin disusuli beberapa peserta yang lain.

Lima kategori dipertandingan dimulai dengan Kategori Sekolah Rendah, Kategori Sekolah Menengah, Kategori Institusi Pengajian Tinggi, Kategori Bukan Melayu dan Kategori Awam.


Hina OKU, “Kak Long” perlu buat permohonan maaf dan laksana aktiviti amal – Ras Adiba

KUALA LUMPUR, 17 Mac – Wanita dikenali sebagai “Kak Long” yang mempersendakan komuniti Orang Kurang Upaya (OKU) menerusi video tular di media sosial perlu membuat permohonan maaf secara terbuka serta melakukan aktiviti amal sebagai pengajaran kepada beliau dan orang lain.

Ahli Dewan Negara yang mewakili golongan OKU Senator Datuk Ras Adiba Radzi dalam satu kenyataan hari ini berkata berlakon seperti OKU bukan modal untuk membuat kandungan dan menjadi terkenal di media sosial.

“Saya harap semua pihak dapat menjaga sensitiviti dan hormat kepada OKU kerana kita semua seharusnya ingat bahawa satu hari (nanti) semua akan menjadi OKU.

“Perkara sebegini bukan kali pertama berlaku, malah sejak kebelakangan ini telah pun ada beberapa isu mempersenda OKU kerap berlaku. Penguatkuasaan Akta Orang Kurang Upaya 2008 yang rapuh dan lemah menyebabkan ramai di luar sana terus menerus mempersenda dan mendiskriminasi komuniti OKU,” katanya.

Ras Adiba berkata Kementerian Pembangunan Wanita, Keluarga dan Masyarakat (KPWKM) perlu menyegerakan pindaan akta itu dengan menitikberatkan aspek perlindungan dan keselamatan golongan itu melalui penguatkuasaan undang-undang.

Beliau yang juga Presiden OKU Sentral turut menyeru semua persatuan dan pertubuhan OKU untuk membuat laporan polis terhadap individu berkenaan supaya tindakan dapat diambil mengikut lunas undang-undang.

Ini kerana, beliau berkata perbuatan memalukan fizikal seseorang secara lisan mahupun di alam maya diklasifikasikan sebagai jenayah di bawah Seksyen 233 (1)(b) Akta Komunikasi dan Multimedia 1998 (Akta 588).

“Saya memohon kerajaan untuk meminda Akta 588 dan Seksyen 509 Kanun Keseksaan dengan memasukkan hukuman lebih berat supaya tindakan mengaibkan orang khususnya OKU tidak dilakukan.

Kita perlu pastikan bahawa (OKU) bukan sesuatu yang boleh dipermainkan dan kami tidak boleh diperkotak-katikkan kerana kami OKU. Kami mempunyai perasaan, kami mempunyai kehendak dan maruah jadi ini mesti dihentikan,” katanya. – BERNAMA


Chalet terapung bakal majukan semula Pulau Melaka – Ab Rauf

SERI NEGERI 16 Mac – Projek ‘Water Chalet’ yang akan dibangunkan di kawasan koridor ekonomi Melaka Waterfront Economic Zone (M-WEZ) iaitu di Pulau Melaka dijangka menjadi tarikan baharu pengunjung ke negeri ini.

Exco Kanan Pelaburan, Perindustrian, Pembangunan Usahawan dan Koperasi negeri, Datuk Seri Ab Rauf Yusoh berkata, projek itu dijangka akan mengambil masa tiga tahun untuk disiapkan.

“Pulau Melaka adalah satu kawasan awal diberikan hak milik tanah kepada pengusaha kawasan tersebut dipandu semula di bawah Ketua Menteri supaya kawasan tersebut dikaji semula agar lebih maju.

“Namun saya melihat projek berkonsepkan water chalet adalah projek yang terbaik untuk membangunan keseluruhan kawasan koridor ini nanti supaya menjadi satu katalis baharu Negeri Melaka.

“Seperti saya katakan dulu beberapa memorandum persefahaman (MoU) telah ditandatangani untuk membangunkan kawasan ini malah dengan kerjasama semua agensi, saya yakin ‘water chalet’ ini akan menampakkan hasil,” katanya.

Beliau berkata demikian bagi menjawab soalan tambahan Zulkiflee Mohd Zin (BN-Taboh Naning) pada hari keempat Persidangan Pertama Penggal Kedua Dewan Undangan Negeri ke-15, di sini, hari ini.


PRN Sarawak: Pusat mengundi dibuka, pengundian bermula pada 7.30 pagi

KUCHING, 18 Dis – Proses pengundian bagi Pilihan Raya Negeri (PRN) Sarawak ke-12 bermula pada 7.30 pagi ini dengan pembukaan 1,866 pusat mengundi membabitkan 3,555 saluran bagi rakyat di Bumi Kenyalang memilih kerajaan negeri yang baharu.

Proses itu membabitkan 1,213,769 pengundi biasa daripada sejumlah 1,252,014 pemilih berdaftar bagi PRN itu yang akan diuruskan oleh seramai 46,565 pegawai pilihan raya di semua 82 kerusi Dewan Undangan Negeri (DUN) sehingga pengundian berakhir pada 5 petang.

Bergantung kepada jumlah pengundi di sesuatu kawasan pilihan raya, ada yang ditutup seawal 12 tengah hari seperti pusat mengundi di Tadika Kemas Kampung Soh yang berada di bawah DUN Muara Tuang, yang hanya mempunyai 97 pengundi.

Menurut Jabatan Meteorologi Malaysia, cuaca pagi ini diramalkan baik di seluruh negeri, bagaimanapun ribut petir dijangka berlaku pada sebelah petang di beberapa bahagian termasuk Kuching, Samarahan, Sri Aman, Serian, Betong, Sarikei, Sibu dan Mukah.

Hujan turut diramal di Kapit dan Bintulu pada sebelah petang manakala suhu sepanjang hari dijangka antara 24 hingga 34 darjah Celsius.

Memandangkan negara masih berdepan ancaman pandemik COVID-19, pengundi digesa mematuhi prosedur operasi standard (SOP) antaranya mengamalkan penjarakan fizikal, memakai pelitup muka, menyaring suhu badan dan merekod kehadiran dengan mengimbas kod respons pantas (QR) aplikasi mudah alih MySejahtera sebelum memasuki pusat mengundi.

Bagaimanapun, bagi pengundi yang bergejala dan tidak melepasi saringan suhu badan masih dibenarkan mengundi di khemah khas dengan diselia oleh pegawai kesihatan manakala individu di bawah pengawasan (PUS) dan individu di bawah siasatan (PUI) perlu memperoleh kebenaran daripada Pegawai Kesihatan Daerah untuk ke pusat mengundi.

Bagi mengelakkan kesesakan di pusat mengundi, pengundi turut dinasihat agar menyemak maklumat pengundian masing-masing melalui aplikasi MySPR Semak atau portal SPR di https://pengundi.spr.gov.my/ sebelum keluar mengundi.

PRN Sarawak kali ini menyaksikan 13 pertandingan tiga penjuru, 33 perlawanan empat penjuru, 24 pertarungan lima penjuru, tujuh pertembungan enam penjuru, satu persaingan lapan penjuru dan empat satu lawan satu. -BERNAMA


Sektor automotif kembali rancak menuju penghujung tahun

KUALA LUMPUR, 12 Dis – Prestasi sektor automotif yang lesu hampir sepanjang tahun ini ekoran ketidaktentuan pasaran yang disebabkan oleh risiko COVID-19 dan pelaksanaan Perintah Kawalan Pergerakan (PKP) akhirnya mula rancak kembali pada suku akhir 2021.

Kilang kereta dan pengeluar peralatan tulen (OEM) meningkatkan pengeluaran dan serahan kenderaaan bagi memenuhi pesanan tertunggak dan pesanan baharu apabila bilik pameran menyambung kembali operasi perniagaan selepas sekatan pergerakan penuh seluruh negara ditarik balik pada Ogos.

Bulan penuh pertama keadaan pasaran yang pulih kembali selepas PKP adalah bulan yang produktif bagi pengeluar kereta nasional dan juga beberapa OEM apabila ekosistem automotif tempatan dan juga eksport mula meraih momentum.

Serahan kenderaan Perusahaan Otomobil Kedua Sdn Bhd (Perodua) meningkat sebanyak 102 peratus bulan ke bulan kepada 14,160 unit pada September daripada 6,988 unit pada Ogos apabila situasi bekalan semakin bertambah baik secara beransur-ansur, manakala Proton Holdings Bhd (Proton) mencatatkan jualan 10,380 unit kenderaan bagi mengekalkan kedudukannya di tempat kedua dalam kategori jualan automotif kereta nasional.

Perodua memecah rekod jualan bulanan baharu dan pengeluarannya sendiri dengan pendaftaran sebanyak 27,858 kenderaan pada Oktober manakala Proton sebanyak 13,362 unit.

Bulan jualan teringgi alam sejarah Perodua itu disokong oleh peningkatan pengeluaran dan serahan pantas kenderaan kepada pelanggan apabila pengeluar kereta itu menyasar sebanyak mungkin serahan kenderaan pada suku keempat 2021.

UMW Toyota Motor yang berada di kedudukan ketiga dalam kategori jualan automotif Malaysia juga mencatatkan pemulihan jualan susulan kelonggaran sekatan PKP penuh dengan jualan sebanyak 8,500 unit kenderaan pada Oktober, peningkatan 5.8 peratus daripada 8,033 unit yang dijual pada September.

Berdasarkan kepada pecahan jualan kenderaan baharu mengikut data jenama sehingga Oktober 2021 oleh Persatuan Automotif Malaysia (MAA) dan CGS-CIMB Research, Perodua menerajui senarai tersebut dengan 38.4 peratus bahagian pasaran diikuti Proton (22 peratus), Toyota (14.1 peratus), Honda (9.8 peratus), Nissan (2.4 peratus), Mazda (2.1 peratus), Isuzu (1.9 peratus) dan BMW (1.2 peratus).

Pada November, Perodua mencatatkan 20,299 jualan (- 27.1 peratus bulan ke bulan) berikutan gangguan daripada kes COVID-19 dan kekurangan cip semikonduktor yang dilaporkan menjejaskan pengeluarannya.

Pengeluar kereta kompak itu, bagaimanapun, menyasarkan pendaftaran bulanan tertinggi dalam sejarah bagi bulan Disember dengan sekurang-kurangnya 30,000 unit pendaftaran berikutan ia menyasarkan untuk mengakhiri tahun ini dengan lebih 200,000 unit terjual.

Presiden dan Ketua Pegawai Eksekutif (CEO) Perodua Datuk Zainal Abidin Ahmad berkata: “Kami sedang bekerjasama dengan ekosistem automotif untuk mengatasi isu seperti peningkatan kes COVID-19 dan kekurangan bekalan cip semikonduktor. Dengan tindakan balas ini dilaksanakan, kami menjangka Disember 2021 sebagai bulan terbaik kami.”

Sementara itu, jualan keseluruhan Proton sebanyak 14,187 unit (domestik dan eksport) pada November meningkatkan jumlah untuk tempoh awal tahun kewangan hingga setakat ini kepada 100,566 unit, meningkatkan jangkaan syarikat akan dapat mengakhiri tahun ini dengan pertumbuhan jualan yang positif.

“Melepasi nilai ambang 100,000 unit dengan baki tempoh kira-kira sebulan lagi merupakan pengalaman terbaik kami selepas satu tahun lagi terganggu oleh COVID-19. Kami berasa rendah diri dengan pencapaian ini dan kini yakin dapat mengakhiri tahun ini dengan jumlah jualan yang meningkat,” menurut CEO Proton Edar Sdn Bhd Roslan Abdullah yang dilaporkan berkata demikian baru-baru ini.

Hampir sepanjang tahun ini, jumlah kenderaan berkurangan di jalan raya dan lebuh raya berikutan had perjalanan, sekatan kapasiti yang ditetapkan dan keadaan yang lebih ketat untuk perjalanan rentas negeri selain daripada kecemasan manakala perniagaan terhenti selama beberapa bulan pada pusingan pertama tempoh PKP, pelaksanaan semula PKP dan sekatan pergerakan di seluruh negara berikutan peningkatan kes COVID-19.

Walaupun permintaan pengguna bertambah baik di samping kelonggaran sekatan COVID pada suku ketiga, pengeluar berdepan dengan cabaran gangguan berkaitan pandemik dan isu rantaian bekalan, ditambah dengan kekurangan cip semikonduktor yang merupakan fenomena global yang menjejaskan pelbagai sektor, turut menjejaskan pengeluaran dan jualan.

Antara acara penting pada 2021 adalah pelancaran Perodua Ativa, Hyundai Staria, Hyundai Kona Electric, Toyota Corolla Cross, BMW iX, Volkswagen Arteon berwajah baharu, Proton Pesona dan Iriz berwajah baharu, Perodua Myvi berwajah baharu, dan model Honda City Hatchback serba baharu.

Pada tahun depan, kerajaan melalui Bajet 2022 melanjutkan pengecualian Cukai Perkhidmatan dan Jualan (SST) sedia ada untuk kenderaan baharu di bawah Pelan Pemulihan Ekonomi Negara (PENJANA) sehingga 30 Jun 2022.

Skim PENJANA menawarkan 100 peratus pengecualian cukai jualan ke atas kenderaan penumpang, kenderaan utiliti sukan (SUV) dan kenderaan pelbagai guna (MPV) pemasangan tempatan (CKD), serta 50 peratus pengecualian cukai jualan ke atas kenderaan penumpang, SUV dan MPV yang dipasang sepenuhnya (CBU).

Bank Negara Malaysia menerusi mesyuarat terakhir Jawatankuasa Dasar Monetari (MPC) untuk tahun ini pada 3 Nov lepas, mengekalkan Kadar Dasar Semalaman (OPR) pada 1.75 peratus selepas mempertimbang prospek pertumbuhan ekonomi Malaysia di tengah-tengah kebimbangan mengenai pandemik COVID-19 yang berlarutan.

Jumlah keseluruhan industri (TIV) bagi sektor automotif Malaysia kira-kira 500,000 unit setahun dijangka meningkat tahun depan dengan persekitaran kadar faedah rendah, serta pelepasan cukai PENJANA dan dasar kerajaan yang menggalakkan bagi memulihkan permintaan domestik.

Kerajaan menerusi Bajet 2022 menyasarkan sektor kenderaan elektrik (EV) menerima pengecualian sepenuhnya duti import, duti eksais dan cukai jualan bermula tahun depan.

Pengecualian cukai jalan 100 peratus akan diberikan kepada pembeli EV serta pelepasan cukai pendapatan individu sehingga RM2,500 ke atas kos pembelian dan pemasangan, sewaan dan sewa beli kemudahan serta bayaran yuran langganan kemudahan pengecasan EV.

Insentif itu merangkumi 100 peratus pengecualian duti ke atas EV CBU sehingga 31 Dis 2023 dan 100 peratus pengecualian duti ke atas EV CKD sehingga 31 Dis 2025.

Kesemua ini, sejajar dengan aspirasi negara untuk matlamat mobiliti rendah karbon dan agenda mobiliti hijau seperti yang digariskan dalam Rancangan Malaysia Ke-12 (RMK12), dijangka memangkin permintaan dan merangsang peralihan industri terhadap segmen EV serta mempercepatkan perjalanan Malaysia untuk menjadi negara bebas karbon menjelang 2050. – BERNAMA


Semangat Hadilyn bantu bangunkan Akademi Angkat Berat Nyalas

KESANG 28 Julai – Selepas mengakui terhutang budi dengan orang Jasin, Melaka jaguh angkat berat Filipina, Hidilyn Diaz yang merangkul pingat emas dalam Sukan Olimpik Tokyo 2020 kelmarin menyatakan kesediannya membantu Melaka membangunkan Akademi Angkat Berat di Nyalas, Jasin.

Perkara itu dimaklumkan Pengerusi Pembangunan Persekutuan Angkat Berat Malaysia (PABM) Ahmad Janius Abdullah, di sini, hari ini yang mendapat perkhabaran itu daripada atlet berusia 30 tahun itu sendiri kepadanya.

“Malah dalam sidang media di sana (Tokyo) Hidilyn sendiri memaklumkan dia akan bantu bangunkan. Sebelum ini pun dia dah tengok keadaan di Akademi Angkat Berat Sekolah Rendah di Sekolah Kebangsaan (SK) Nyalas.

“Insya-Allah, ianya akan menjadi realiti dan kita harap beliau (Hidilyn) akan berada bersama untuk menjadi jadi role model kepada adik-adik di akademi tersebut,” katanya ketika ditemui media di rumahnya di Batu 19, Kampung Kesang Tua, di sini hari ini.

Terdahulu, ruang garaj rumah Ahmad Janius yang juga Naib Presiden PABM menerima kunjungan Tuan Yang Terutama (TYT) Yang di-Pertua Negeri Melaka Tun Seri Setia (Dr) Mohd Ali Mohd Rustam selepas ianya tular yang menjadi tempat latihan jaguh angkat berat Filipina itu sehingga meraih pingat emas Sukan Olimpik Tokyo 2020, kelmarin.

Mengulas lanjut, Ahmad Janius berkata, Melaka sememangnya berpotensi untuk dibangunkan sebuah akademi latihan angkat berat kerana pernah melahirkan atlet angkat berat sehingga ke peringkat Sukan Malaysia (SUKMA).

“PABM juga telah mengenal pasti sebidang tanah milik kerajaan Persekutan seluas kira-kira tiga ekar (1.2 hektar) tidak jauh daripada Akademi Angkat Berat SK Nyalas yang boleh dipindahkan ke situ daripada akademi sedia ada sejak 2019 di SK Nyalas.

“Sekarang ini tanah itu di bawah seliaan Jabatan Pertanian Melaka dan kita dah berhubung dengan mereka untuk dipanjangkan cadangan ini kepada Majlis Sukan Melaka atau Majlis Sukan Negara (MSN).

“Saya berharap usaha ini dapat dilaksanakan kerana untuk Melaka sahaja, kita telah ada kira-kira 30 atlet angkat berat berusia antara 11 hingga 13 tahun,” katanya.

Isnin lalu Hidilyn mencuri tumpuan peminat sukan Malaysia kerana melakukan persiapan Olimpik di Jasin, Melaka sekali gus mencipta sejarah buat Filipina apabila menjadi atlet pertama meraih pingat emas Olimpik buat negara itu menerusi acara wanita 55 kilogram (kg).

Hidilyn melakukan angkatan terakhir 127 kg sekali gus menafikan pemegang rekod dunia dan juga bekas pemenang pingat emas Olimpik Rio 2016 dari China, Liao Qiuyun.

Bintang angkat berat kelahiran Zamboanga, Filipina itu ‘berkampung’ di Melaka sejak 16 September tahun lalu, apabila terkandas di Malaysia sejak Januari tahun lalu, berikutan pandemik COVID-19.


23 Pos Rider Melaka kesal ditamatkan kontrak waktu PKP 3.0

AYER KEROH 1 Jul – Terpaksa melabur wang simpanan selain berdepan hutang bulanan sehingga RM15,000 untuk membeli van, usaha dan pengorbanan 23 ejen serahan Pos Rider ‘ternoktah’ begitu sahaja selepas ditamatkan kontrak oleh Pos Malaysia hari ini.

Lebih memeritkan, penamatan kontrak itu berlaku ketika rakyat berdepan dengan keadaan sukar ketika Perintah Kawalan Pergerakan (PKP) 3.0 yang berdepan kehilangan pendapatan.

Seorang ejen serahan, Muhammad Yusuf Asyraf Ali, 25 dia diberikan notis penamatan menerusi emel pada 21 Jun lalu memaklumkan perkhidmatannya tamat pada hari ini, yang didakwa kurang daripada tarikh sepatutnya tamat iaitu dalam tempoh 14 hari.

Dia yang berkhidmat hampir setahun lalu, berkata, dia kesal dengan tindakan syarikat penghantaran itu yang tidak memaklumkan penamatan kontrak lebih awal berikutan dia berdepan kesukaran untuk mencari punca pendapatan lain.

“Isteri saya bakal melahirkan cahaya mata pertama tidak lama lagi, hendak cari kerja ketika PKP ini pun susah kerana banyak syarikat mengurangkan pekerja serta tidak mengambil pekerja baharu.

“Malah, ada dalam kalangan kami terpaksa berhutang untuk membeli van malah saya sendiri terpaksa meminjam kepada bapa saya menggunakan wang pencennya untuk membeli van serta menampung kos membaik pulih kenderaan, yang keseluruhannya mencecah RM20,000,” katanya ketika ditemui di hadapan Pusat Serahan Pos Laju Ayer Keroh, di sini, hari ini.

Sementara itu, seorang lagi ejen serahan, Muhammad Naim Ghani, 29 berkata syarikat penghantaran itu menjanjikan perkhidmatan menjadi ejen serahan adalah pendapatan jangka masa panjang dan lantaran itu, dia menerima tawaran itu bagi menjana pendapatan keluarga.

“Sehingga ke hari ini, kami sentiasa menjaga nama dan imej baik Pos Laju serta menghantar barangan mengikut jadual, jadi tindakan mereka menamatkan kontrak amatlah tidak wajar pada waktu PKP ini,” katanya.

Dalam pada itu, Muhammad Yusuf Asyraf berkata, dia sudah bertanyakan berhubung penamatan kontrak itu kepada Pos Laju negeri namun pihak itu memaklumkan tidak mengetahui mengenai perkara itu sebaliknya ia adalah arahan daripada ibu pejabat mereka di Kuala Lumpur.


Melaka negeri pertama terajui lesen perniagaan digital

AYER KEROH 9 Sept – Melaka bakal menjadi negeri pertama menjalankan sistem perlesenan secara digital dikenali sebagai myPATIL di bawah pihak berkuasa tempatan (PBT) tidak lama lagi.

Ia bakal melibatkan penyertaan 35,000 premis perniagaan berlesen di Melaka untuk menggunakan sistem teknologi pintar berasaskan internet pelbagai benda (IOT) bagi akses perlesenan serta pelbagai lagi.

Ketua Pegawai Eksekutif Gates It Solution Sdn. Bhd., Husni Ruslai berkata, sebagai penyedia perkhidmatan itu, pihaknya komited membangunkan sistem penguatkuasaan PBT di Melaka sekali gus mampu mengatasi isu seperti pengeluaran lesen haram dan palsu hingga memberi kesan kepada pulangan hasil kerajaan negeri.

Katanya, sistem myPATIL akan diperluaskan di negeri ini tidak lama lagi bagi membantu penguat kuasa dan perlesenan PBT negeri menerapkan kaedah digital dalam pekerjaan seharian mereka.

“Dan menjelang 27 September hingga 1 Oktober depan pula proses ‘Proof Of Concept’ (PoC) akan dilaksanakan bagi membuktikan keberkesanan sistem itu dalam memenuhi keperluan PBT.

“Setiap premis yang berlesen juga akan menerima satu alat peranti yang disediakan untuk diletakkan di setiap premis masing-masing,” katanya dalam temubual khas bersama Melaka Hari Ini.

Menurut Husni, teknologi itu membolehkan bahagian penguatkuasaan dan perlesenan PBT beroperasi lebih efisien dan semua maklumat akan diperoleh secara pantas tanpa perlu memasuki premis.

“Pelbagai masalah mampu diatasi dengan pendigitalan yang dilaksanakan ini, malah akan menjadi platfrom pemasaran tepat buat setiap premis perniagaan berlesen di Melaka.

Katanya, diiktiraf sebagai Syarikat Bumiputra Berprestasi Tinggi (TeraS), pihaknya juga komited memperluaskan sistem tanpa tunai di negeri ini sebagai kemudahan yang perlu dimiliki rakyat dalam menjalani kehidupan norma baharu.


KASA sasar tanam sejuta barang pokok bakau

NIBONG TEBAL, 4 Jun – Kementerian Alam Sekitar dan Air (KASA) menyasarkan untuk menanam sejuta batang pokok bakau di seluruh negara menjelang 2030, dalam usaha pemeliharaan dan pemuliharaan hutan paya bakau serta alam sekitar.

Timbalan Menterinya Datuk Mansor Othman berkata usaha penanaman pokok bakau itu telah dijalankan sejak tahun lepas dan setakat ini kira-kira 300,000 batang pokok tersebut atau 30 peratus daripada sasaran, telah berjaya ditanam di seluruh negara.

“KASA sedang mempergiatkan penanaman pokok bakau di pesisiran pantai seluruh negara, terutama yang terdedah dengan hakisan dan ombak, kerana ia (pokok bakau) mempunyai peranan yang penting untuk keseimbangan ekosistem pesisiran pantai.

“Sebenarnya penanaman pokok bakau bukan sahaja boleh mencegah hakisan pantai, malah dapat memulihara habitat asal supaya anak ikan, udang dan ketam dapat membiak, ini meningkatkan stok sumber perikanan setempat serta ekonomi penduduk setempat,” katanya kepada pemberita di sini hari ini.

Beliau ditemui selepas Majlis Perasmian Pelaksanaan Inisiatif Belia Prihatin Alam Sekitar: Penanaman 500 Pokok Bakau Bersempena Hari Alam Sekitar Sedunia 2022, anjuran Pusat Perubahan Iklim dan Teknologi Hijau Malaysia (MGTC) dan Kelab Belia Prihatin Malaysia di Pusat Pendidikan Hutan Paya Laut Sungai Acheh, di sini.

Mansor yang juga Ahli Parlimen Nibong Tebal berkata program penanaman pokok bakau dan spesies yang sesuai, akan diteruskan di pesisiran pantai negara meliputi aktiviti pemeliharaan dan pemuliharaan hutan paya bakau serta peningkatan kesedaran masyarakat dalam menjaga alam sekitar.

Katanya ia selaras dengan aspirasi dan usaha KASA memperkasakan kesedaran dalam melestarikan alam sekitar, khususnya dalam kalangan generasi muda dan belia kerana mereka adalah golongan pelapis yang akan terus menjaga alam sekitar pada masa hadapan.

“Saya ingin merakamkan penghargaan dan terima kasih yang tinggi, kepada Kelab Belia Prihatin dan para belia daripada seluruh negara, yang hadir untuk menjayakan program kita pada pagi ini. Kira-kira 100 belia terlibat dalam penanaman pokok bakau.

“Inisiatif murni seperti ini adalah selaras dengan aspirasi KASA, saya menyeru agar golongan belia terus memainkan peranan penting untuk memastikan kemapanan dan kelestarian alam terjaga untuk masa depan generasi seterusnya,” katanya.

Menurutnya ketika ini terdapat sebanyak 180,000 batang pokok bakau ditanam di kawasan Pusat Pendidikan Hutan Paya Laut Sungai Acheh itu dan usaha tersebut dijalankan oleh pelbagai pihak bersama komuniti nelayan di situ sejak 20 tahun lepas.

“Saya kagum dengan kesungguhan dan usaha pelbagai pihak terlibat dengan aktiviti penanaman bakau bersama komuniti nelayan di sini sejak 20 tahun lalu dan kini sudah mencecah lebih 180,000 batang pokok ditanam. Ini pastinya satu kembara yang panjang dan yang paling penting ianya bermula hanya dengan batang pokok yang pertama,” katanya.- BERNAMA


Murah rezeki pak cik nasi lemak ‘viral’

KOTA LAKSAMANA 3 Jun – Peniaga Nasi Lemak Eye On yang tular di media sosial hingga pelanggan terpaksa beratur panjang mendapat kejutan yang tidak disangka-sangka.

Ia selepas Kerajaan Negeri menerusi Majlis Bandaraya Melaka Bersejarah (MBMB) datang menyampaikan sijil pelesenan peniaga kecil kepada peniaga itu, lewat malam tadi.

Rais dalam satu hantaran di laman Facebook beliau mengakui terkejut melihat sambutan orang ramai di gerai berkenaan walaupun pada lewat malam.

Sebelum ini, gerai Nasi Lemak Eye On di kawasan berhampiran tapak lama Eye On Malaysia tular di media sosial apabila terlihat kelibat ramai pelanggan sanggup beratur panjang bagi merasai keenakan juadah kegemaran rakyat Malaysia itu.

Video berkenaan dikongsikan di beberapa platform media sosial antaranya TikTok dan Facebook yang menyaksikan rakyat pelbagai kaum turut memuji keenakan rasa nasi lemak tersebut.


Tawar khidmat seks, enam wanita Afrika ditahan – Imigresen

KUALA LUMPUR, 7 Jan – Menawarkan khidmat seks menerusi media sosial pada kadar mencecah RM500 hingga RM600 untuk satu malam, itu taktik dikesan digunakan enam wanita warga Afrika dalam kegiatan pelacuran di kondominium mewah di beberapa lokasi di sini.

Dalam serbuan yang dijalankan lewat malam tadi di sebuah kondominium mewah di sini, kesemua mereka yang berusia lingkungan 20-an didapati merupakan penuntut di sebuah universiti swasta di sekitar Taman Shamelin Perkasa, di sini dan Subang, Selangor.

Ketua Pengarah Jabatan Imigresen Datuk Seri Khairul Dzaimee Daud berkata kegiatan pelacuran itu dipercayai beroperasi sejak tahun lepas menggunakan aplikasi WeChat dan Facebook untuk mencari pelanggan.

Beliau berkata pelanggan perlu meyakinkan bahawa mereka tidak akan membocorkan rahsia kegiatan itu dan setelah diyakini mereka akan dianggap sebagai pelanggan eksklusif sekali gus menjadi pelanggan tetap.

“Kegiatan ini dijalankan di lokasi berbeza bergantung kepada permintaan pelanggan setempat dan dianggarkan mereka memperoleh RM7,000 sebulan,” katanya kepada pemberita selepas serbuan itu.

Khairul Dzaimee berkata hasil siasatan mendapati lima wanita berkenaan memasuki negara ini menggunakan pas lawatan pelajar manakala seorang lagi menggunakan pas lawatan sosial.

Katanya kesemua wanita berkenaan akan direman di Depot Imigresen Putrajaya selama 14 hari dan kes disiasat mengikut Seksyen 15(1)(C) Akta Imigresen 1959/63 dan Peraturan-Peraturan Imigresen 1963.


200 unit pangsapuri mampu milik di Kuala Sungai Baru

KUALA LINGGI 28 November – Kira-kira 200 unit pangsapuri dijual pada harga mampu milik bagi membantu golongan B40 mendapatkan rumah sendiri.

Ahli Dewan Undangan Negeri (Adun) Kuala Linggi Rosli Abdullah berkata, rumah yang dijual pada harga bermula RM90,000 hingga RM108,000 itu dibangunkan berhampiran Universiti Melaka (UniMel) di Kuala Sungai Baru oleh Lembaga Perumahan Melaka (LPM).

“Kira-kira 200 unit rumah ini dijual pada harga yang murah dengan keluasan yang agak besar iaitu 670-690 hingga 770-790 kaki persegi.


Lori terbabas, lebuh raya PLUS sesak dari Bandar Ainsdale ke Nilai

Ketua Polis Daerah Nilai Supt Mohd Fazley Ab Rahman berkata kemalangan pada 6.45 petang itu menyebabkan muatan minyak masak terpakai di dalam tujuh tong mengalir hingga ke lorong keempat lebuh raya lalu menyebabkan kesesakan.

“Pemandu lori itu telah dibawa orang awam ke hospital terdekat untuk rawatan manakala kelindannya, seorang lelaki berusia 39 tahun hanya cedera ringan,” katanya dalam kenyataan.


Orang awam tidak boleh halang polis buat pemeriksaan kenderaan – Acryl Sani

SHAH ALAM, 18 Feb. – Orang awam tidak boleh menghalang polis daripada memeriksa kenderaan mereka jika dipercayai terdapat perkara-perkara yang menyalahi undang-undang, kata Timbalan Ketua Polis Negara Datuk Seri Acryl Sani Abdullah Sani.

Beliau berkata tugas polis di sekatan jalan raya (SJR) adalah untuk memeriksa dokumen-dokumen seperti pengenalan diri, lesen, maklumat kenderaan dan menyemak cukai jalan masih sah atau tidak serta surat perjalanan.

“Orang ramai harus mematuhi petugas SJR apabila diminta untuk memberikan mana-mana dokumen yang terlibat dan itu adalah untuk setakat mana polis menguatkuasakan Prosedur Operasi Standard (SOP) di bawah arahan Majlis Keselamatan Negara (MKN).

“Selain dari memeriksa dokumen-dokumen, SOP yang ditetapkan MKN semasa melakukan SJR ini juga tidak menghalang pihak polis dalam melakukan tugas-tugas urusan polis yang lain-lain,” katanya dalam sidang media selepas melawat SJR di Plaza Tol Setia Alam di sini hari ini.

“(Ini) kerana ada pihak yang menggunakan kenderaan untuk menyeludup barang-barang yang terlarang atau menggunakan kenderaan untuk melakukan kegiatan jenayah, di mana kenderaan itu juga dicuri,” katanya.

Ketika diminta mengulas mengenai penerimaan vaksin COVID-19 yang dijangka tiba di negara pada Ahad ini, Acryl Sani berkata pihaknya telah membuat persiapan terperinci bagi membantu Kementerian Kesihatan Malaysia (KKM) dalam memastikan keselamatan vaksin COVID-19 berkenaan.

“(Ia adalah) Daripada segi pergerakan, pemindahan, penyimpanan dan pengedaran vaksin ke lokasi-lokasi yang telah ditetapkan berada dalam keadaan selamat serta terjamin,” katanya.

Mengulas mengenai isu penahanan seorang pengasas aplikasi “Sugarbook” yang permohonan reman ke atasnya ditolak Mahkamah Tinggi Shah Alam hari ini, beliau berkata pihaknya akan meneruskan siasatan dan sedang mengumpul keterangan daripada pihak-pihak berkaitan bagi melengkapkan siasatan untuk diserahkan kepada Peguam Negara bagi tindakan lanjut.

Bernama melaporkan seorang lelaki tempatan berusia 34 tahun yang berasal dari Minden, Gelugor, Pulau Pinang ditahan pada 4.30 petang semalam di sebuah kondominium di Kuala Lumpur.

Susulan aduan orang ramai, Suruhanjaya Komunikasi dan Multimedia Malaysia (MCMC) menyekat akses ke laman itu yang turut mendakwa semakin ramai wanita di negara ini, khususnya penuntut universiti, menawarkan diri menjadi “sugar baby” menerusi laman berkenaan.- BERNAMA


Banjir: Kerajaan cadang tambah siren dilengkapi amaran suara

Perdana Menteri Datuk Seri Ismail Sabri Yaakob dalam satu kenyataan berkata ia merupakan antara cadangan penambahbaikan menghadapi bencana banjir yang dibincangkan dalam Mesyuarat Khas Task Force Pengurusan Pasca Banjir Bencana Monsun Timur Laut 2021/2022 (MTL 2021/2022)  dipengerusikannya hari ini.

Beliau berkata cadangan penambahbaikan turut meliputi Sistem Amaran Siren Banjir Berpusat dikoordinasi oleh Jabatan Pengairan dan Saliran (JPS) serta kamera litar tertutup (CCTV) di stesen pemantauan aras air supaya penduduk bersedia untuk berpindah sekiranya air berada pada paras bahaya serta ramalan cuaca berangka.

Katanya bagi meningkatkan tahap perlindungan infrastruktur saliran dan pantai, Kementerian Alam Sekitar dan Air (KASA) mencadangkan peningkatan tahap perlindungan/kala ulangan reka bentuk infrastruktur saliran dan pantai daripada 100 tahun Average Recurrence Interval (ARI) kepada 200 tahun ARI.

Selain itu, mesyuarat juga meneliti cadangan berhubung penambahbaikan komunikasi, pendidikan dan kesedaran awam (CEPA) menerusi aktiviti-aktiviti latih amal banjir dan maklumat yang dihebah Kementerian Komunikasi dan Multimedia Malaysia (KKMM).

“Kluster komunikasi strategik yang diterajui KKMM aktif melaksanakan hebahan maklumat sejak bermulanya MTL 2021/2022 dan usaha dipergiatkan sejak jangkaan akan berlaku gelombang kedua bagi memastikan penduduk khususnya dan negara amnya bersedia agar keadaan lebih terkawal,” katanya.

Beliau berkata strategi komunikasi melibatkan promosi hebahan amaran dan situasi semasa, hebahan bantuan-bantuan kerajaan, mengenal pasti isu berbangkit dan ditangani bersama pelbagai agensi serta usaha-usaha mengesan berita palsu dan segera menyiarkan penafian.

Sementara itu, Perdana Menteri berkata pelaksanaan semua inisiatif Pasca Banjir Bencana MTL 2021/2022 akan sentiasa dipantau Task Force bagi memastikan mekanisme kesiapsiagaan dan pengurusan bencana negara sentiasa diperkemas dan berada pada tahap optimum. – BERNAMA


Rumah ternakan tertutup mampu tingkatkan bekalan ayam – Ahli akademik

Pengarah Institut Kajian Perladangan Universiti Putra Malaysia (UPM) Profesor Dr Shaufique F. Sidique berkata setakat ini lebih 30 peratus perusahaan ladang  ternakan ayam tertutup telah beroperasi di negara ini.

Beliau berkata rumah ayam  tertutup yang dilengkapi dengan sistem kawalan suhu dan kelembapan adalah sesuai untuk ternakan itu susulan keadaan cuaca yang tidak menentu, selain menghindari lalat dan pencemaran bau.

“Haiwan ini (ayam) perlu berada dalam suhu yang bersesuaian dan selesa bagi mengelak daripada terkena sebarang jangkitan penyakit,” katanya ketika dihubungi Bernama baru-baru ini berhubung isu kekurangan bekalan ayam mentah di pasaran.

Beliau berkata dengan pertambahan ladang ternakan tertutup itu dapat membantu kekurangan bekalan ayam dalam negara yang disebabkan pelbagai faktor antaranya kenaikan harga jagung, susut nilai mata wang ringgit dan keadaan cuaca yang tidak menentu.

Pensyarah Institut Pertanian Tropika dan Sekuriti Makanan Profesor Datuk Dr Zulkifli Idrus juga berpandangan sama dan berpendapat ladang tertutup itu juga akan meningkat pembiakan ayam selain dapat mengawal penularan penyakit.

“Jika di Malaysia ini, ayam-ayam mudah terkena jangkitan penyakit dan salah satunya adalah ‘newcastle’ atau virus sampar dan virus ini menyerang pernafasan ayam, sistem penghadaman dan saraf.

“Penternak sudah tahu kebaikan rumah ayam tertutup ini, tetapi mereka mungkin tidak dapat menyediakannya kerana kos yang sangat tinggi, jadi untuk kita mencapai 100 peratus rumah tertutup di negara ini, mereka perlu mendapatkan sumber kewangan yang mencukupi,” katanya.

Sementara itu dalam isu lain, Timbalan Dekan (Akademik dan Hal Ehwal Pelajar) Fakulti Pertanian UPM Profesor Madya Dr Juwaidah Sharifuddin berkata langkah kerajaan memansuhkan permit import (AP) terhadap bahan makanan memberi impak positif terhadap pengguna.

“Dengan langkah itu kita akan dapat impak segera, peningkatan import makanan, penurunan harga makanan dan kebolehcapaian pengguna terhadap makanan meningkat,” katanya dalam program Selamat Petang Malaysia terbitan Bernama bertajuk “Rasional Pemansuhan Permit Import Makanan”.

Sementara itu, peniaga di Pasar Harian Selayang Muhammad Nor Azelan Mahmood, 43, yang ditemui berkata bekalan ayam yang sedia ada tidak mencukupi dan beliau terpaksa mencatu bekalan bagi memberi peluang semua pembeli  mendapatkan bekalan ayam.

Peniaga ayam dan daging di Pasar Basah Datuk Keramat, di sini,  Abdul Talib Razali, 56, pula berkata pihak pembekal juga terpaksa mencatu jumlah bekalan ayam untuk dipasarkan kepada peniaga.

“Kalau dahulu saya ambil bekalan ayam daripada pembekal dalam 200 kilogram sehari, kini saya hanya menerima separuh dari jumlah tersebut kerana pembekal juga terpaksa mencatu bekalan ayam kepada peniaga,” katanya.


Berwaspada dengan penipuan kewangan dalam era digital

KUALA LUMPUR 17 Okt. – Kehilangan wang hasil titik peluh keringat anda selama ini sememangnya satu pengalaman yang memeritkan apatah lagi sekiranya ia adalah sisa-sisa yang masih ada dalam simpanan anda.

Keperluan mendesak untuk mendapatkan bantuan kewangan dan tahap literasi kewangan yang rendah dalam kalangan orang ramai telah memberikan ruang kepada scammer (pihak yang melakukan penipuan) untuk memerangkap mangsa, terutamanya yang melibatkan pinjaman peribadi.

Lebih memburukkan keadaan, penipuan itu diiklankan secara sah di media sosial, yang mudah menarik ramai rakyat Malaysia yang kurang pengetahuan kewangan atau tidak mengetahui apa yang  diperlukan dalam proses permohonan pinjaman dan kriteria yang ditetapkan oleh badan pentadbir.

Meneliti komen-komen di media sosial, mudah untuk melihat beratus-ratus malahan beribu orang mendakwa menerima mesej peribadi secara terus daripada scammer dan walaupun mangsa mengadu bahawa mereka telah membuat pembayaran yang diperlukan namun masih belum menerima pinjaman.

Sebagai contoh, scammer akan meminta mangsa untuk memindahkan wang ke dalam akaun yang ditetapkan bagi mendapatkan pinjaman atau barangan yang mereka ingin beli tetapi apabila pembayaran dibuat, mereka (scammer)  tidak membalas mesej dan menyebabkan mangsa tertunggu-tunggu tanpa mendapat sebarang keputusan.

Ini suatu yang menyedihkan kerana mangsa yang merancang untuk memohon pinjaman itu langsung tidak mengetahui apa yang berlaku dan benar-benar berharap untuk mendapat bantuan kewangan.

Ini bukan dibantu oleh ejen-ejen yang secara palsu mengiklankan kadar faedah bank. Lebih malang lagi, kadang-kadang pemegang akaun malahan kehilangan wang mereka dalam akaun bank masing-masing tanpa menyedari bagaimana ia berlaku.

Satu daripada tiga rakyat Malaysia menyifatkan mereka cetek pengetahuan mengenai kewangan, begitu juga dengan isi rumah berpendapatan rendah yang cenderung berkeadaan sedemikian.

Ketika pandemik yang melanda dunia pada 2020 berlanjutan hingga ke 2021, tahap terdesak untuk mendapatkan bantuan kewangan semakin meningkat, disebabkan oleh peningkatan mendadak kadar pengangguran.

Oleh itu, rancangan untuk meningkatkan celik kewangan perlu dilaksanakan dan tidak sekadar dibualkan — pendekatan yang sebenar perlu diambil untuk mengelakkan lebih ramai rakyat Malaysia daripada menjadi mangsa penipuan.

Amaran: Sekiranya urus niaga itu kelihatan sukar dipercayai, jangan terpedaya dengan tawaran atau keramahan scammer. Sekiranya anda seorang mangsa penipuan atau diancam oleh kakitangan bank, jangan teragak-agak untuk melaporkannya kepada bank dan pihak polis.

Mana-mana pihak yang menemui sebarang bentuk penipuan kewangan yang meragukan, perlu melaporkan kepada pusat panggilan setempat CCID Scam Response Centre melalui talian 03-26101559 dan 03-26101599 setiap hari bermula 8 pagi hingga 8 malam.

Baru-baru ini, rakyat Malaysia dikejutkan dengan dakwaan bahawa data peribadi di Jabatan Pendaftaran Negara telah dijual di web tertutup, sekali gus mencetuskan kebimbangan terhadap pelanggaran itu.

Walaupun Kementerian Dalam Negeri telah menafikan dakwaan tersebut, laporan terkini oleh Experian menunjukkan rekod peribadi baharu yang mencurigakan – yang ditemui di web tertutup telah meningkat sebanyak 76.6 peratus sejak 18 bulan lepas, manakala menurut Cyber Security, sebanyak 319 kes kecurian identiti telah dilaporkan di Malaysia.

Ini dilaksanakan melalui TrackMyID, alat untuk memantau kecurian identiti oleh Experian bagi membantu rakyat Malaysia mengesan sekiranya identiti digital mereka terjejas atau dijual di web tertutup.

Experian merupakan syarikat perkhidmatan maklumat global yang menawarkan khidmat pemantauan identiti secara percuma selama tiga bulan kepada seluruh rakyat Malaysia sebagai langkah pencegahan untuk membantu pengguna melindungi identiti mereka daripada potensi ancaman siber.

Persoalan yang lebih penting adalah, bagaimana mereka boleh memiliki identiti kita? Adakah ia dijual, adakah ia perbuatan ejen yang tidak jujur atau adakah sistem itu digodam? Apakah langkah yang akan diambil untuk mencegah insiden seumpama itu daripada berulang?

Ketika transaksi secara dalam talian menjadi norma pada masa ini dan media sosial sebagai sebahagian daripada hidup kita, langkah yang kita boleh lakukan adalah lebih berhati-hati untuk berkongsi maklumat sulit dengan sesiapapun.

Oleh kerana nombor telefon, nombor akaun, e-mel, nombor kad pengenalan dan alamat mudah untuk diperoleh di mana-mana sahaja, pertahanan terakhir kita adalah melindungi kewangan dengan cara tidak berkongsi kata laluan sekali, maklumat mengenai kad, terutamanya Nilai Pengesahan Kad (CVV), serta kata laluan perbankan.

Bagi pinjaman peribadi yang menawarkan kadar rendah yang sukar dipercayai, anda perlu sedar bahawa bank tidak akan sesekali meminta anda memindahkan sejumlah wang terlebih dahulu dan sekiranya mereka meminta anda memindahkan wang ke akaun peribadi, anda perlu segera menyekat nombor itu dan melaporkannya kepada bank dan polis.


Pameran LIMA kembali Mei tahun depan – Hishammuddin

KUALA LUMPUR, 8 Jun – Pameran Aeroangkasa dan Maritim Antarabangsa Langkawi (LlMA) akan dianjurkan pada 23 Mei hingga 27 Mei tahun depan di Pulau Langkawi, Kedah selepas penganjurannya pada 2021 terpaksa dibatalkan susulan penularan COVID-19.

Menteri Kanan Pertahanan Datuk Seri Hishammuddin Tun Hussein berkata LIMA ‘23 diadakan susulan kejayaan Pameran Perkhidmatan Pertahanan Asia (DSA) 2022 dan Pameran Keselamatan Kebangsaan (NATSEC) Asia 2022 pada Mac lepas serta kebersediaan Malaysia selepas memasuki Fasa Peralihan Ke Endemik.

Beliau berkata setakat ini sebanyak 600 pempamer dari 20 negara akan menyertai LIMA ’23 selain dijangka menerima 45,000 pelawat perdagangan dan 380 tetamu luar negara.

“Jumlah pempamer, negara yang terlibat, pelawat perdagangan dan awam, tetamu serta aset dijangka meningkat seterusnya menjadikan penyertaan terbesar pernah direkodkan,’’ katanya dalam sidang media selepas merasmikan Majlis Prapelancaran Pameran LIMA ‘23 di Auditorium Kementerian Pertahanan, di sini, hari ini.

Turut hadir Menteri Pengangkutan Datuk Seri Dr Wee Ka Siong; Panglima Angkatan Tentera Jen Tan Sri Affendi Buang; Panglima Tentera Darat Jen Tan Sri Zamrose Mohd Zain; Panglima Tentera Laut Laksamana Tan Sri Mohd Reza Mohd Sany dan Panglima Tentera Udara Jen Tan Sri Mohd Asghar Khan Goriman Khan.

Hishammuddin berkata demi memastikan kelancaran LIMA ’23, penganjurannya diselaraskan bersama oleh Kementerian Pertahanan dan Kementerian Pengangkutan manakala syarikat Alpine Integrated Solution Sdn Bhd dilantik sebagai penganjur bersama pameran yang diadakan dua tahun sekali itu.

Menjelas lanjut beliau berkata pameran LIMA ‘23 merupakan medan terbaik bagi syarikat-syarikat industri pertahanan seluruh dunia khususnya berkaitan aeroangkasa dan maritim untuk kembali bersemuka selepas lama tidak berpeluang melakukannya akibat COVID-19 dan penangguhan LIMA ‘21.

“Ini secara langsung dapat membuka lebih peluang dalam usaha menghubung dan mempromosikan kerjasama strategik antara syarikat industri pertahanan tempatan dengan antarabangsa selari dengan matlamat Dasar Industri Pertahanan Negara yang sedang dirangka ketika ini,” katanya.

Hishammuddin berkata beberapa pembaharuan bakal disaksikan di LIMA ‘23 antaranya pengenalan segmen pertunjukan dron dan perlumbaan dron, segmen teknologi angkasa, forum Ketua Pegawai Eksekutif (CEO) syarikat penerbangan, program untuk remaja termasuk berkaitan pendidikan dan kerjaya, pertandingan permainan elektronik (e-sukan) serta segmen wanita dalam pertahanan.

“Ini tidak termasuk segmen keselamatan siber dalam industri penerbangan serta maritim dan semestinya pameran aset serta pertunjukan udara yang terbaik dalam sejarah.

Saya bersama Wee akan memastikan setiap aspek persiapan diteliti dan diperincikan sebaik mungkin agar impaknya dapat dirasai semasa hari penganjuran sebenar nanti,’’ katanya. -BERNAMA


Muhyiddin masih dirawat di hospital akibat jangkitan sistem penghadaman

KUALA LUMPUR 4 Julai – Tiada bukti menunjukkan masalah tumor lama yang dihidapi Perdana Menteri Tan Sri Muhyiddin Yassin berulang, demikian menurut kenyataan Pejabat Perdana Menteri hari ini.

Menurut kenyataan itu, Perdana Menteri yang dimasukkan ke hospital pada 30 Jun lalu masih menerima rawatan akibat jangkitan pada sistem penghadaman beliau.

Menurut Pejabat Perdana Menteri, Muhyiddin yang dijangka dibenarkan keluar dari hospital dalam tempoh beberapa hari lagi turut mengucapkan terima kasih kepada orang ramai yang mendoakan kesihatan beliau.


Bahasa Melayu di pentas antarabangsa daulatkan Bahasa Kebangsaan

KUALA LUMPUR 3 Mac –  Polemik tentang penggunaan bahasa Melayu  dalam usaha mendaulatkannya, baik di peringkat domestik mahupun antarabangsa, tidak pernah berkesudahan.

Justeru, pengumuman Perdana Menteri Datuk Seri Ismail Sabri Yaakob pada 26 Feb lepas berhubung penggunaan bahasa Melayu dalam setiap urusan rasmi negara, termasuk pada mesyuarat dan persidangan antarabangsa, disifatkan oleh pejuang bahasa kebangsaan sebagai “sinar” ke arah merealisasikan matlamat itu.

Keputusan itu juga sejajar dengan Perkara 152 Perlembagaan Persekutuan yang memperuntukkan bahasa Melayu merupakan bahasa kebangsaan dan bahasa rasmi negara, yang mana kementerian dan agensi kerajaan perlu menjadi contoh terbaik dalam usaha memantapkan penggunaan bahasa kebangsaan.

Mengulas mengenainya, Ketua Pengarah  Dewan Bahasa dan Pustaka Datuk Abang Sallehuddin Abang Shokeran berkata pengumuman Perdana Menteri itu bahawa kerajaan akan menggunakan bahasa Melayu dalam semua urusan rasmi termasuk di peringkat antarabangsa, merupakan keputusan tepat dan berani.

Keputusan itu katanya turut mencerminkan kesungguhan politik Ismail Sabri selaku pemimpin nombor satu negara dalam memartabatkan bahasa Melayu, sekalipun ada suara-suara tertentu yang membantah keputusan beliau.

“Penegasan kerajaan tentang perlunya penggunaan bahasa kebangsaan diberikan keutamaan dalam semua urusan rasmi kerajaan harus diberi perhatian serius oleh semua pihak, terutamanya pegawai-pegawai kerajaan.

“Dalam konteks ini, Jabatan Perkhidmatan Awam (JPA) telah mengeluarkan pekeliling iaitu Pekeliling Perkhidmatan Bil. 9, Tahun 2011 (Panduan Penggunaan Bahasa Kebangsaan dalam Perkhidmatan Awam) dan Pekeliling Perkhidmatan Bil. 1, Tahun 2020 (Pemerkasaan Penggunaan Bahasa Kebangsaan dalam Perkhidmatan Awam),” katanya kepada Bernama.

Komitmen Ismail Sabri dalam mendaulatkan bahasa Melayu dibuktikan menerusi tindakan beliau menggunakan bahasa kebangsaan ketika menghadiri mesyuarat dua hala dan sidang media dalam lawatan rasminya ke Brunei Darussalam, Kemboja dan Thailand baru-baru ini.

Keberanian beliau menggunakan bahasa Melayu semasa urusan rasmi di luar negara itu menarik perhatian ramai rakyat Malaysia yang berbangga dengan hal berkenaan.

Pada akhir tahun lepas, Menteri Alam Sekitar dan Air Datuk Seri Tuan Ibrahim Tuan Man juga melakukan perkara sama, berbahasa Melayu selama kira-kira tiga minit ketika berucap pada Persidangan ke-26 Konvensyen Rangka Kerja Perubahan Iklim Pertubuhan Bangsa-Bangsa Bersatu di Glasgow, Scotland.

Ketika mengulas tentang dakwaan penggunaan bahasa Melayu dalam semua urusan rasmi akan membuatkan Malaysia ketinggalan,  Abang Sallehuddin berkata penggunaan bahasa kebangsaan membolehkan negara berjaya dengan acuannya sendiri.

“Keputusan kerajaan untuk menggunakan bahasa Melayu sebagai bahasa pengantar utama di sekolah kebangsaan sejak 1970-an telah membawa negara kita maju pada tahap sekarang, dan kami yakin semua pihak yang bangga dengan negaranya tidak akan berasa kerdil untuk menyokong keputusan ini.

Menurut beliau lagi, keputusan itu juga akan memperkukuhkan lagi kepercayaan dan keyakinan rakyat terhadap kepentingan bahasa Melayu sebagai bahasa kebangsaan, yang bukan sahaja melambangkan perpaduan tetapi juga berperanan sebagai bahasa ilmu.

“Bahasa Melayu sudah menjadi bahasa persuratan dan bahasa ilmu sejak sekian lama. Jika ada kelemahan dari sudut penggunaan bahasa kebangsaan, ini bukan kerana kelemahan bahasa itu tetapi berpunca daripada kelemahan penggunanya,” jelas beliau, menambah bahasa Melayu juga mempunyai istilah yang mencukupi dan dikemas kini dari semasa ke semasa.

Bagi Felow Utama Institut Kajian Etnik (KITA) Universiti Kebangsaan Malaysia Prof Datuk Dr Teo Kok Seong, tidak wujud istilah malu mahupun rasa ketinggalan zaman sekiranya rakyat negara ini, terutamanya penjawat awam, berbahasa Melayu di pentas antarabangsa.

Mengakui terdapat kumpulan tertentu yang memperlekeh dan melenting sekiranya pemimpin negara berucap dalam bahasa Melayu di luar negara, pakar bahasa itu berkata golongan tersebut mungkin lupa atau “buat-buat lupa” bahawa negara seperti Jerman dan Perancis menggunakan bahasa masing-masing di pentas antarabangsa.

“Mereka tidak peduli guna bahasa Jerman mahupun Perancis, begitu juga Belanda, dan di sebelah timur, kita dapat lihat China, Jepun dan Korea pun sama. Pemimpin mereka apabila berucap di pentas antarabangsa, menggunakan bahasa sendiri dan tidak mengunakan bahasa Inggeris pun… begitu juga halnya Indonesia yang telah lama menggunakan bahasa Indonesia dalam sebarang acara,’’ katanya.

Malah tegas beliau, seharusnya penggunaan bahasa Melayu di peringkat urus tadbir, sama ada di dalam mahupun di luar negara, dilakukan sejak dahulu lagi.

“Dalam Pekeliling Perkhidmatan Awam Tahun 2020, jelas dinyatakan penjawat awam termasuk anggota pentadbiran iaitu menteri, timbalan menteri, setiausaha parlimen dan setiausaha politik, dipertanggungjawabkan untuk memperkasa penggunaan bahasa kebangsaan dalam perkhidmatan awam,” katanya, menambah bahasa Melayu juga perlu dituturkan dengan baik dan sopan.

Sejarah merekodkan bahawa bahasa Melayu diisytiharkan sebagai bahasa rasmi bagi Persekutuan Malaysia pada 1 Sept 1967 oleh Yang di-Pertuan Agong Sultan Ismail Nasiruddin Shah.

Bapa KemerdekaanTunku Abdul Rahman Putra Alhaj selaku perdana menteri ketika itu, menegaskan bahawa kedaulatan bahasa Melayu sebagai bahasa rasmi telah melengkapkan makna merdeka buat Malaysia. – BERNAMA


Bekas isteri setia jaga Amran Tompel sehingga akhir hayat

SEREMBAN, 27 Mac – Meskipun sudah berpisah hampir tujuh tahun, bekas isteri pelakon dan pelawak, Amran Aman Ramli atau lebih dikenali sebagai Amran Tompel tetap membantu anak-anak menjaga dan menguruskan Allahyarham sehingga akhir hayatnya di kediaman di Taman Matahari Height, Senawang, di sini.

Beliau mula menjaga bekas suaminya itu pada Mac 2020 selepas Amran Tompel diserang angin ahmar kali ketiga yang menyebabkan dirinya terlantar selain mempunyai penyakit jantung dan darah tinggi.

“Hubungan saya dengannya selepas berpisah pada Mei 2015 tetap baik malah kami sering bertanya khabar. Berakhirlah urusan arwah di dunia ini dan kami bersyukur dapat mengurus dan menjaga arwah sehingga akhir hayatnya.

“Melihat keadaan kesihatannya semakin merosot pada hujung tahun lepas, saya mengambil keputusan menjaga arwah bersama anak-anak di sini,” katanya ketika ditemui pemberita di rumah sewa anaknya di sini, hari ini.

“Rutin harian saya setiap hari selepas solat subuh, saya akan tengok dia sekejap…bagi dia makan dan pastikan makan ubat mengikut masa namun sejak beberapa hari ini keadaan dia agak murung dan tidak memberikan respons seperti biasa serta tiada selera makan,” katanya.

Pelakon dan pelawak terkenal, Amran Tompel atau nama sebenarnya, Amran Tompel Ramlie meninggal dunia pada usia 72 tahun disebabkan sakit tua.

Allahyarham meninggalkan empat anak berusia antara 22 hingga 29 tahun dan Amran adalah anak kepada pelakon, pelawak dan pengarah Allahyarham AR Tompel dan aktif dalam industri hiburan tanah air sekitar 1990-an. – BERNAMA


Kebun kerang ubah nasib nelayan

BANDA HILIR 9 Mei – Projek perintis Kebun Kerang Melaka seluas 21 hektar di perairan Melaka tidak mustahil mampu mengubah nasib kira-kira 180 nelayan pantai daripada status B40 kepada T20.

Exco Kemajuan Desa, Pertanian dan Keterjaminan Makanan negeri, Dr. Muhamad Akmal Saleh berkata, projek kebun kerang akan memberi manfaat dalam meningkatkan ekonomi nelayan kecil persisir pantai.

Dr. Muhamad Akmal berkata, projek itu bakal dimulakan Jun ini dan jika semuanya berjalan mengikut perancangan peserta akan mula menuai hasil Januari 2024 nanti.

“Kalau kita ikut prosedur operasi standard (SOP) yang ada, Insya-Allah hasilnya seperti kajian yang sudah dijalankan. Sekali tuai boleh mencecah ratusan kilogram dan kita jangkakan setahun boleh mencapai 750 tan metrik.

“Dengan hasil tuaian yang banyak ini (peningkatan pendapatan dijangka) lebih 100 peratus penambahan. Tidak mustahil boleh ubah peserta daripada B40 kepada M40 dan seterusnya T20. Ini berdasarkan bukti kajian di Perak dan Pulau Pinang, nelayan sudah tidak pergi kelaut,” katanya.

Beliau berkata demikian pada sidang media selepas Merasmikan Kursus Pengurusan Dan Watikah Lantikan Peserta Kebun Kerang Melaka, di sebuah hotel, di sini, hari ini.

“Malah peserta yang terbabit juga diberikan benih secara percuma selain mereka juga boleh jalankan perusahaan ini secara percuma selama dua tahun,” katanya.


COVID-19: 20,939 kes baharu hari ini

“Bagi kategori 3,4 dan 5, sebanyak 118 kes atau 0.56 peratus kes direkodkan,” katanya dalam hantaran Facebook miliknya di sini, hari ini.


Kanak-kanak perempuan maut dilanggar bas sekolah di Sepang

PUTRAJAYA, 27 Mei – Seorang kanak-kanak perempuan berusia satu tahun empat bulan maut selepas dilanggar sebuah bas sekolah di hadapan rumahnya di Taman Anggerik, Bandar Baru Salak Tinggi, Sepang semalam.

Ketua Polis Daerah Sepang ACP Wan Kamarul Azran Wan Yusof berkata mangsa dipercayai dilanggar ketika mengekori kakaknya yang keluar dari rumah untuk menaiki bas itu dalam kejadian kira-kira 12.15 tengah hari semalam.

“Kakak mangsa tidak menyedari yang adiknya itu mengekorinya yang ingin menaiki bas… apabila bas bergerak mangsa didapati berada di bawah bas berkenaan.

Mangsa telah dibawa keluar dari bawah bas oleh kakaknya dan telah mengalami kecederaan parah di kepala dan beberapa bahagian di badan,” katanya dalam satu kenyataan ringkas malam tadi.

“Mangsa telah di hantar ke Hospital Putrajaya untuk bedah siasat,” katanya menambah kes berkenaan disiasat di bawah Seksyen 41(1) Akta Pengangkutan Jalan (APJ) 1987.


Pemberian vaksin secara bergerak guna treler dapat sambutan

LENGGONG 6 Jun – Program Jangkauan Komuniti (Outreach) Imunisasi COVID-19 yang pertama di Perak menggunakan treler di Dataran Aman Jaya, Pekan Lawin di sini, selama dua hari bermula semalam, mendapat sambutan menggalakkan daripada orang ramai.

Tinjauan Bernama mendapati, proses pemberian vaksin kepada penerima fasa kedua di kawasan luar bandar menggunakan treler Klinik Pergigian Bergerak Taiping itu berjalan lancar, dan inisiatif berkenaan dilihat amat membantu penduduk sekitar Lawin, mendapatkan akses maklumat serta khidmat pendaftaran dan pemberian vaksin.

Timbalan Pengarah Kesihatan Negeri Perak (Pergigian) Dr Nama Bibi Saerah Abd Karim berkata, seramai 311 individu daripada golongan sasaran berjaya diberikan suntikan vaksin sejak pagi semalam, terdiri daripada warga emas, orang kurang upaya dan golongan mempunyai masalah kesihatan.

Ini pertama kali kita berikan vaksin menggunakan treler, dan senarai nama penerima ini kita dapatkan dari klinik desa, klinik kesihatan dan penghulu, malah kakitangan kesihatan sudah kenal dengan penduduk di sini,” katanya ketika ditemui pemberita hari ini.

Beliau berkata, treler itu akan digunakan bagi meneruskan program ‘Outreach’ di Felda Lawin Selatan pada hari esok, sebelum ke Felda Lawin Utara pada Selasa ini, dan diharapkan lebih ramai akan tampil untuk menerima vaksin, supaya imunisasi kelompok dapat dicapai seterusnya membendung penularan COVID-19.

Menurutnya, sebuah lagi treler Klinik Pergigian Bergerak Hilir Perak serta sebuah bas di daerah Kinta, turut akan digerakkan bagi program berkenaan di kawasan-kawasan luar bandar di negeri ini, dalam masa terdekat.

Sementara itu, seorang warga emas Abdul Malik Zupi, 62, berkata beliau gembira kerana berjaya mendapatkan suntikan dos pertama menerusi program itu hari ini, yang disifatkan amat membantu penduduk Felda Papulut yang terletak jauh dari bandar.

Peneroka Felda itu yang hadir seorang diri, kelihatan tidak mengalami kesakitan sebaik selesai menerima suntikan dan berharap program ini dapat diteruskan pada masa hadapan, kerana memudahkan penduduk mendapatkan vaksin.

“Saya memang sudah lama menunggu untuk mendapatkan vaksin COVID-19, jadi saya nasihatkan masyarakat supaya jangan dengar kata orang yang antivaksin, kerana vaksin ini bagus untuk keselamatan diri,” katanya.


Amaran hujan sangat lebat tahap bahaya di empat negeri sehingga esok

KUALA LUMPUR, 1 Mac – Jabatan Meteorologi Malaysia (MetMalaysia) mengeluarkan amaran hujan sangat lebat berterusan tahap bahaya dijangka berlaku di Pahang, Negeri Sembilan, Melaka dan Johor sehingga Khamis ini.

MetMalaysia dalam kenyataan pagi ini, memaklumkan ia melibatkan beberapa kawasan di Pahang iaitu Bera, Pekan dan Rompin manakala tahap buruk di kawasan Jerantut, Bentong, Temerloh, Maran dan Kuantan sehingga 2 Mac ini.

Selain itu, amaran hujan berterusan tahap wasapada dijangka berlaku di Terengganu, Selangor, Kuala Lumpur, Putrajaya manakala di Perak membabitkan lokasi Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim.

Sementara itu, di Pahang pula meliputi kawasan Tanah Tinggi Cameron, Lipis dan Raub manakala Sarawak membabitkan kawasan Kuching, Serian, Samarahan, Sri Aman, Betong, Sarikei, Sibu, Mukah dan Bintulu (Tatau dan Bintulu) sehingga hari ini.


Dacing duduk masih relevan

LENDU 27 April – Tidak ramai peniaga memiliki kemahiran menggunakan dacing duduk, iaitu alat timbang yang menggunakan kepingan tembaga yang boleh ditambah atau dikurangkan bagi mendapatkan bacaan sebenar berat barang ditimbang.

Dunia siber kini menyaksikan penggunaan dacing duduk yang popular sekitar tahun 1970-an hingga awal 1990-an semakin pupus ditelan zaman berikutan semakin ramai beralih kepada alat timbang konvensional atau digital dianggap lebih mudah serta tidak cerewet.

Namun bagi peniaga Shamsul Bokhari Abdul Ghani, 56, dia sedia berkongsi kemahiran mengendalikan alat timbang itu dengan generasi muda kerana dianggap sebagai satu cabang seni.

Kini dia giat mengajar anak saudaranya Muhammad Nur Nukman Yaakob, 18, menggunakan alat itu khusus bagi menimbang barangan dengan berat melebihi 20 kilogram (kg).

“Banyak alat timbang konvensional sekarang ini hanya mampu menampung beban barangan maksimum 20 kg, kalau terlebih jarumnya akan rosak. Dacing duduk ini boleh tampung berat hingga 50 kg.

“Kita harus bijak menggunakan kaedah menambah dan menurunkan batu timbang, iaitu tembaga yang masing-masing menunjukkan berat berbeza berdasarkan saiznya,” katanya ketika ditemui di kedai runcit diusahakannya di Kampung Solok Duku, semalam.

Selain menjual pelbagai barangan runcit, Shamsul turut menjual dan memproses ayam segar, membeli itik dan ayam kampung kemudian dipasarkan kepada pelanggan sekitar.

“Pada mulanya memang susah, tapi lama-kelamaan saya mula mendapat rentak. Alhamdulillah, sekarang saya sudah boleh menimbang itik atau ayam kampung dihantar penduduk sekitar ke kedai runcit kami,” katanya.

Selesai menduduki peperiksaan Sijil Pelajaran Malaysia (SPM) Mac lalu, Muhammad Nur Nukman membantu Shamsul menguruskan jualan barangan, sekali gus menimba ilmu perniagaan.

Katanya, sebelum ini dia hanya melihat bapa saudaranya menimbang ayam kampung dan itik dengan menggunakan dacing duduk tanpa mahu mengambil tahu kaedah menggunakannya.


3 Feb hari kelepasan am berbayar pekerja swasta Wilayah Persekutuan

PUTRAJAYA, 28 Jan – Majikan sektor swasta di Wilayah Persekutuan Kuala Lumpur, Putrajaya dan Labuan perlu memberi satu hari tambahan hari kelepasan am berbayar pada 3 Feb ini kepada pekerja masing-masing kerana berlaku pertindihan antara hari kelepasan am bagi Tahun Baharu Cina dan Hari Wilayah Persekutuan.

Menurut kenyataan Jabatan Tenaga Kerja (JTK) Semenanjung Malaysia, tambahan satu hari kelepasan am itu adalah tertakluk di bawah Seksyen 600(1)(b)(ii) Akta Kerja 1955 (Akta 265).

Akta 265 memperuntuk jika mana-mana hari kelepasan am yang dinyatakan dalam perenggan (a) dan (b) jatuh pada mana-mana hari kelepasan am dalam perenggan (a) dan (b), hari bekerja selepas hari kelepasan am tersebut hendaklah dijadikan sebagai hari kelepasan am berbayar sebagai ganti kepada hari kelepasan am yang pertama.

“Bagaimanapun, bagi majikan yang tidak menyenaraikan Tahun Baharu Cina sebagai hari kelepasan am yang diambil, majikan hanya perlu memberikan hari kelepasan am berbayar bagi Hari Wilayah Persekutuan sahaja,” menurut jabatan itu.

Sambutan Tahun Baharu Cina tahun ini jatuh pada 1 dan 2 Feb yang bertindih dengan Hari Wilayah Persekutuan pada 1 Feb.

Menurut JTK, Hari Wilayah Persekutuan merupakan hari kelepasan am berbayar yang wajib diambil oleh majikan yang tempat pekerjaannya terletak dalam Wilayah Persekutuan sebagaimana diperuntuk di bawah Seksyen 60D(1)(a)(iii) akta sama.

Bagi Tahun Baharu Cina pula, jika dipilih dan disenaraikan oleh majikan sebagai hari kelepasan am di bawah seksyen 60D(1)(a), ia juga wajib diambil oleh majikan. – BERNAMA


Edar dadah: Dua mekanik terlepas tali gantung

PUTRAJAYA, 28 Feb – Dua mekanik yang menemani seorang ahli perniagaan dalam talian menaiki kereta untuk membeli alat ganti kereta, terlepas daripada hukuman gantung hari ini atas pertuduhan mengedar 971.6 gram Methamphetamine.

Panel tiga hakim diketuai oleh Hakim Datuk Hanipah Farikullah melepas dan membebaskan Saiful Adly Zakaria, 40, dan Azrul Alias, 36, daripada pertuduhan itu selepas membenarkan rayuan mereka.

Hakim Datuk Wira Ahmad Nasfy Yasin, yang menyampaikan keputusan mahkamah berkata Mahkamah Tinggi tersilap dalam penemuannya bahawa kedua-dua lelaki itu mempunyai niat bersama untuk melakukan jenayah itu.

Beliau berkata tidak ada keterangan yang menunjukkan kedua-duanya mempunyai niat untuk mengedar dadah itu kerana mereka hanyalah penumpang kereta tersebut dan memutuskan sabitan kedua-dua lelaki itu adalah tidak selamat.

Sementara itu, mahkamah mengekalkan sabitan dan hukuman mati terhadap ahli perniagaan dalam talian itu, Mohd Bukhti Shukran Abdul Rahman, 37, kerana mengedar dadah tersebut.

Ketika menolak rayuan Mohd Bukhti, Ahmad Nasfy berkata bukti menunjukkan kereta itu dalam jagaan ahli perniagaan tersebut selama sebulan sebelum kejadian.

Ketiga-tiga lelaki itu merayu terhadap keputusan Mahkamah Tinggi Shah Alam pada 16 Ogos 2019 yang mensabitkan dan menjatuhkan hukuman mati terhadap mereka kerana mengedar dadah di tempat letak kereta Aeon Big di Bukit Rimau di Shah Alam, Selangor kira-kira 6.20 petang pada 7 Ogos, 2017.

Mengikut fakta kes, Mohd Bukhti memandu keretanya dari Telok Panglima Garang di Kuala Selangor ke sebuah bengkel di Bandar Sunway untuk membaiki keretanya.

Dalam keterangannya, Mohd Bukhti berkata dia ke Aeon Big untuk bertemu dengan seorang yang dikenali sebagai “Boy” untuk mengambil alat ganti keretanya.

Peguam Muhammad Rafique Rashid Ali dan Fahmi Abdul Moin mewakili ketiga-tiga lelaki itu, manakala Timbalan Pendakwa Raya How May Ling mewakili pendakwaan.- BERNAMA


SC mohon bantuan awam kesan bekas perunding unit amanah

KUALA LUMPUR 8 Jun – Suruhanjaya Sekuriti Malaysia (SC) memohon maklumat daripada orang ramai untuk mengesan Harani Kamarudin, bekas perunding unit amanah yang disyaki melakukan beberapa salah laku berkaitan pelaburan unit amanah.

Dalam satu kenyataan hari ini, SC berkata pendaftaran Harani, 37, dengan Persekutuan Pengurus Pelaburan Malaysia (FIMM) telah dibatalkan pada 27 November 2020, dan beliau pernah berkhidmat dengan Eastspring Investments Berhad sebagai perunding unit amanah.

“SC sedang mengesan Harani berkaitan pelanggaran undang-undang sekuriti di bawah Seksyen 354 Akta Pasaran Modal dan Perkhidmatan 2007 (CMSA), yang dibaca bersama dengan Perenggan 3.3.7 (a) dan 3.1.12 (d) Kod Etika dan Peraturan FIMM Tatalaku Profesional (Dana Unit Amanah),” katanya.

Orang ramai yang mempunyai maklumat mengenai Harani adalah diminta melaporkan kepada SC dengan menghubungi talian 03-6204 8000 / 012 381 2497 atau e-mel kepada [email protected].


Buka sempadan: Pengembara luar masuk Malaysia perlu muat turun MySejahtera

SEPANG, 20 Mac – Malaysia menyediakan protokol untuk pengembara sempena pembukaan semula sempadan negara pada 1 April bagi menjadikan Malaysia destinasi selamat serta mengelakkan kesesakan di pintu masuk antarabangsa.

Menteri Kesihatan Khairy Jamaluddin berkata protokol itu antara lain memerlukan pengembara memuat turun aplikasi MySejahtera, memuat naik keputusan ujian Real-Time Reverse Transcription-Polymerase Chain Reaction (RT-PCR) sebelum berlepas dan mengisi borang prapelepasan.

“Banyak syarat prapelepasan yang perlu diselesaikan pengembara,” katanya pengembara akan mendapat kad pengembara dalam aplikasi MySejahtera apabila semua syarat itu dilengkapkan untuk dibenar menaiki pesawat.

Khairy berkata demikian dalam sidang media bersama Menteri Pengangkutan Datuk Seri Dr Wee Ka Siong semalam selepas meninjau kesiapsiagaan di Lapangan Terbang Antarabangsa Kuala Lumpur (KLIA) di sini sempena pembukaan sempadan negara bermula 1 April ini.

Apabila tiba di Malaysia, pengembara perlu membuat ujian pantas antigen (RTK-Ag) profesional dalam masa 24 jam sama ada di dalam lapangan terbang atau di klinik atas kos sendiri, katanya.

Khairy berkata kaedah ujian COVID-19 melalui pernafasan juga disediakan di KLIA bagi pengembara yang ingin menyelesaikan saringan di dalam lapangan terbang.

Khairy berkata protokol itu dapat mengurangkan masa daripada pendaratan hingga keluar dari lapangan terbang kepada antara 35 dan 45 minit seperti dahulu, berbanding sebelum ini yang mengambil masa lebih sejam.

“Bermula 1 April, Malaysia akan dibuka semula kepada dunia dan ini merancakkan pembangunan dan pemulihan ekonomi negara memandangkan sektor pelancongan menyumbang lebih 15 peratus kepada Keluaran Dalam Negeri Kasar (KDNK) negara termasuk pengembara perniagaan,” katanya.

Sementara itu, Wee berkata Pihak Berkuasa Penerbangan Awam Malaysia (CAAM) akan mengarahkan semua syarikat penerbangan yang ingin terbang masuk Malaysia untuk memaklumkan kepada para penumpang tentang prasyarat sebelum menaiki pesawat.


Polis nafi dakwaan paksa pasangan kekasih tarik balik laporan disamun

KUALA LUMPUR, 9 Mei – Polis menafikan bahawa pihaknya telah memaksa sepasang kekasih yang mendakwa disamun di Bangsar menarik semula laporan seperti yang tular melalui satu ciapan di laman Twitter hari ini (semalam).

Ketua Polis Daerah Brickfields ACP Amihizam Abdul Shukor berkata pada 4.15 petang semalam, seorang lelaki warga Pakistan berumur 22 tahun telah membuat laporan mendakwa disamun oleh sekumpulan lelaki warga tempatan.

“Pengadu mendakwa sekumpulan lelaki tersebut meminta wang dan memukulnya di bahagian muka lalu mengambil barangan peribadi berupa sebentuk cincin perak, rantai leher emas, telefon bimbit jenis i-phone dan wang tunai. Anggaran kerugian lebih kurang RM6,000,” menurutnya dalam kenyataan malam ini.

Beliau berkata bertindak atas maklumat, semakan melalui rakaman litar tertutup (CCTV) di lokasi kejadian hari ini mendapati tiada sebarang kejadian samun atau pertengkaran seperti yang dinyatakan pengadu dalam laporan polis.

Amihizam berkata rakaman CCTV juga menunjukkan pengadu bersama-sama dua wanita sedang menyeberang jalan dari hadapan Hong Leong Bank di Jalan Telawi ke tempat letak kereta dalam keadaan tenang dan tidak tergesa-gesa.

“Keterangan awal pengadu kepada pihak polis pula didapati ada keraguan dan tidak konsisten. Berdasarkan keterangan saksi, wujud kehadiran polis menyuraikan beberapa pelanggan yang menjerit kerana mabuk di kelab yang dikunjungi oleh pengadu pada hari kejadian.

“Polis mendapati pengadu telah membuat laporan polis palsu dan kertas siasatan akan dirujuk kepada Timbalan Pendakwa Raya dengan cadangan tuduh pengadu di bawah Seksyen 182 Kanun Keseksaan,” katanya.

Beliau menasihati orang ramai supaya tidak membuat laporan polis palsu kerana boleh dikenakan hukuman maksimum penjara enam bulan atau denda RM2,000 atau kedua-duanya, jika sabit kesalahan.

“Kenyataan mengenai layanan pihak polis ke atas pengadu serta dakwaan polis minta pengadu tarik semula laporan polis yang dibuat adalah tidak benar. Spekulasi berkaitan kenyataan yang tular di laman Twitter ini hendaklah dihentikan,” katanya.-BERNAMA


Malakat Mall pacu ekonomi usahawan Islam dalam peruncitan

MASJID TANAH 10 April. – Pasaraya Malakat Mall yang beroperasi di Masjid Tanah mampu meningkatkan ekonomi usahawan Islam dalam bidang peruncitan.

“Selain itu, Pasaraya Malakat Mall mengunakan konsep ‘jual sesama kita, beli sesama kita’  mampu memberi kesan gandaan pendapatan dalam ekosistem ekonomi terbabit.

“Ia menghimpunkan produk usahawan Melayu Muslim dalam pasar raya dan usaha ini perlu disokong bagi meningkatkan ekonomi usahawan dalam pasca penularan pandemi COVID-19,” katanya berucap merasmikan Malakat Mall di sini.

Pasar raya yang dibantu 165 pekerja kalangan anak jati Masjid Tanah itu dicadang dibuka 24 jam menjelang Ramadan ini untuk kemudahan masyarakat mendapatkan perkhidmatan ditawarkan pada bila-bila masa.


Pelajar lepasan universiti rugi RM138,990 ditipu tawaran kerja

SEREMBAN 30 Julai – Seorang pelajar lepasan universiti kerugian RM138,990 selepas ditipu penawaran kerja sambilan menerusi Facebook di Port Dickson, Khamis lepas.

Ketua Polis Daerah Port Dickson Superintendan Aidi Sham Mohamed berkata, wanita berusia 24 tahun itu melihat iklan tawaran kerja di Facebook dan kemudian berurusan dengan seorang individu yang memintanya memuat turun aplikasi PbCompany dengan diberikan nama pengguna dan kata laluan.

“Wanita itu perlu mencapai sasaran dengan memasukkan wang sehingga nilai barangan daripada laman Shopee, Lazada atau Zalora dipesan oleh syarikat itu mencukupi,” katanya dalam kenyataan di sini.

Beliau berkata wanita tersebut menggunakan wang Kumpulan Wang Simpanan Pekerja (KWSP) milik arwah bapa tirinya untuk melakukan pembayaran ke dalam beberapa akaun bank berbeza.

Aidi Sham berkata wanita itu perlu memasukkan wang ke dalam akaun bagi mencapai sasaran pesanan tersebut dan dia dijanjikan komisen 2.5 peratus serta wang dimasukkan itu dikembalikan semula.

Menurutnya, wanita berkenaan membuat bayaran menerusi 15 transaksi pada hari sama hingga Ahad lepas ke dalam enam akaun berbeza melibatkan jumlah RM138,990.

Aidi Sham berkata mangsa kemudian membuat laporan polis pada Selasa lepas apabila menyedari setelah kesemua pembayaran dibuat, dia masih gagal mendapat wang komisen seperti dijanjikan serta diminta melakukan pembayaran.

Beliau berkata kes disiasat mengikut Seksyen 420 Kanun Keseksaan dan orang ramai dinasihati agar tidak mendedahkan data peribadi atau identiti diri kepada mana-mana individu serta tidak mudah terpengaruh dengan tawaran pekerjaan dengan gaji tinggi.

Orang ramai perlu membuat semakan nombor http://ccid.rmp.gov.my/semakmule/ sebelum membuat sebarang transaksi dan menyemak latar belakang syarikat atau majikan sebelum memohon pekerjaan, katanya.


Kompleks Air Panas Gadek bakal gamit 360,000 pengunjung – KM

GADEK 20 Mac – Kompleks Air Panas Gadek yang dinaik taraf berkonsepkan spa dan wellness dijangka akan menarik kira-kira 360,000 pengunjung bersempena Tahun Melawat Melaka 2024 (TMM2024).

Ketua Menteri Datuk Seri Utama Sulaiman Md Ali berkata, kompleks tersebut dinaik taraf di atas tapak lama Kolam Air Panas Gadek seluas 4 hektar dan dijangka siap pada Ogos tahun ini.

“Selain mampu menarik ratusan ribu pelancong dalam dan luar negeri, pusat pelancongan keluarga ini juga akan mewujudkan lebih 70 peluang pekerjaan baharu kepada penduduk setempat.

“Apabila siap nanti, kompleks ini akan menyediakan kemudahan penginapan sebanyak 20 unit bilik hotel dan lapan unit chaley berkembar kepada pengunjung.

“Selain itu, kompleks ini turut mempunyai 12 komponen lain seperti bangunan pejabat, surau, tandas, bilik persalinan, dewan terbuka, taman tema air (suhu biasa), pondok pengawal dan pintu gerbang,” katanya.

Hadir sama, Setiausaha Kerajaan Negeri (SUK), Datuk Wira Zaidi Johari; Exco Kanan Pelaburan, Perindustrian dan Pembangunan Usahawan negeri, Datuk Seri Ab Rauf Yusoh dan Pegawai Kewangan negeri, Datuk Salhah Salleh.

Turut hadir, Exco Pelancongan, Warisan dan Kebudayaan negeri, Datuk Muhammad Jailani Khamis dan Exco Pembangunan Belia, Sukan dan Badan Bukan Kerajaan (NGO) negeri merangkap Ahli Dewan Undangan Negeri (Adun) Gadek VP Shanmugam.

“Kompleks Air Panas Gadek ini merupakan salah satu khazanah negara serta ikon pelancongan Negeri Melaka yang termaktub dalam 138 tarikan utama Negeri Melaka,” katanya.


Usaha lestarikan sungai dipergiat

BANGI, 30 Nov – Kerajaan merancang untuk membangunkan lebih banyak loji efluen industri berpusat di kawasa-kawasan perindustrian, di samping menggiatkan program Denai Sungai Kebangsaan (DSK) dalam hasrat menggiatkan usaha melestarikan sungai.

Menteri Alam Sekitar dan Air Datuk Seri Tuan Ibrahim Tuan Man berkata di bawah Rancangan Malaysia Ke-12 (RMK12) setiap lokasi yang diwartakan sebagai kawasan perindustrian akan dibangunkan dengan sistem pembuangan berpusat, yang akan mengawal sisa pembuangan kilang-kilang.

“Sistem itu akan mengawal punca (sisa) sebelum turun ke sungai. Dengan cara ini ia boleh elak sungai daripada tercemar oleh pembuangan sisa kilang-kilang,” katanya pada persidangan media selepas melancarkan Denai Sungai Langat di sini hari ini.

Tuan Ibrahim berkata projek Denai Sungai Langat adalah titik permulaan program DSK, yang akan menyaksikan kawasan rizab sungai dibangunkan sebagai kawasan rekreasi bagi merangsang aktiviti ekonomi berasaskan alam sekitar seperti eko pelancongan sungai.

Beliau berkata Denai Sungai Langat sejauh empat kilometer ketika ini berpotensi untuk ditambah jaraknya sehingga menjadi 50 kilometer, sehingga memasuki kawasan Putrajaya; dan menurutnya Kementerian Alam Sekitar dan Air mensasarkan pembinaan DSK sepanjang 10,000 kilometer menjelang 2030.- BERNAMA


Bomba nafi beri kebenaran orang awam, sukarelawan sertai SAR tanah runtuh

BATANG KALI, 19 Dis – Jabatan Bomba dan Penyelamat (JBPM) Selangor hari ini menafikan memberi sebarang kebenaran kepada mana-mana orang awam atau sukarelawan untuk menyertai operasi mencari dan menyelamat (SAR) insiden tanah runtuh di tapak perkhemahan Father’s Organic Farm, Gohtong Jaya sini.

JBPM Selangor dalam kenyataan memaklumkan ia selaras dengan arahan Majlis Keselamatan Negara (MKN 20) iaitu hanya agensi menyelamat terlatih yang dibenarkan berada di kawasan operasi zon merah.

Lima agensi berkenaan ialah JBPM, Polis Diraja Malaysia (PDRM), Angkatan Tentera Malaysia (ATM), Angkatan Pertahanan Awam Malaysia (APM) dan Pasukan Mencari dan Menyelamat Khas Malaysia (SMART).

“Aspek utama diambil kira untuk anggota terlibat iaitu keselamatan, kemahiran dan kecergasan dengan keadaan semasa struktur tanah kawasan bencana dalam keadaan lembut dan jika hujan berkemungkinan berlaku lagi runtuhan atau gelinciran di kawasan runtuhan.

“Keadaan ini memerlukan kepekaan dan latihan khusus seperti kesediaan kita menghadapai situasi sukar dan tidak dijangka, oleh sebab itu kemahiran anggota diperlukan selain mempunyai kecergasan fizikal yang baik untuk berada di lokasi bencana,” menurut kenyataan itu.

JBPM Selangor mengeluarkan kenyataan berkenaan susulan tular gambar sekumpulan sukarelawan badan bukan kerajaan (NGO) yang memasuki tapak bencana tanah runtuh berkenaan dan mendakwa diberi kebenaran membantu operasi SAR mangsa terperangkap di bawah runtuhan.

Operasi SAR memasuki hari keempat hari ini bag mencari baki sembilan lagi mangsa yang hilang dalam tragedi yang berlaku pada Jumaat lepas itu. Seramai 24 mangsa disahkan terkorban setakat ini manakala 61 selamat daripada keseluruhan 94 mangsa.